Boasa Ringkot Hita Sai Tongtong Marsiajar Bibel? | Barita na Uli\n1. Aha ma lapatanna hita sai tongtong marsiajar Bibel?\nDung taulas taringot angka ajaran ni Bibel on pasti mambahen hita lam manghaholongi Jahowa. Holong on porlu sai dipatogu. (1 Petrus 2:2) Marpangkirimon mangolu salelenglelengna ma hita molo tausahahon gabe aleale ni Debata marhite mamparsiajari HataNa.—Jaha Johannes 17:3; Judas 21.\nMolo lam godang parbinotoanta taringot tu Debata, lam togu ma haporseaonta. Marhite haporseaon, boi ma tapasonang Debata. (Heber 11:1, 6) Haporseaon i manogihon hita asa paubahon diri jala mambahen hamubaon na denggan di parngoluonta.—Jaha Ulaon ni Apostel 3:19.\n2. Songon dia ma asa marlapatan parbinotoanta taringot tu Debata tu jolma na asing?\nBoi ma hita jonok tu Jahowa\nTontu ma giot roha muna naeng paboaon aha naung diparsiajari hamu. Las rohanta sude paboahon barita na uli. Molo sai tongtong taparsiajari Bibel, gabe taparsiajari ma songon dia mamangke Bibel on laho paboahon haporseaonta tu Jahowa dohot tu barita na uli.—Jaha Rom 10:13-15.\nTorop do na paboahon barita na uli parjolo sahali tu dongan manang sisolhotna. Marbisuk ma laho mangulahon i. Unang dokhon ugamo nasida na so sintong. Holan paboa ma bagabaga ni Debata tu nasida. Ingot ma, ndang ditangihon jolma molo holan hata. Parniulaon na denggan do na mangona tu roha ni jolma.—Jaha 2 Timoteus 2:24, 25.\n3. Aha ma na boi tabahen asa jonok tu Debata?\nMolo taparsiajari Hata ni Debata, mangolu ma partondionta. Ujungna, gabe boi ma hita jonok tu Debata Jahowa. Ampuna ni Debata ma hita jala gabe ruas ni rumatanggaNa.—Jaha 2 Korint 6:18.\n4. Songon dia ma asa lam tamba parbinotoanta?\nBoi lam tamba parbinotoanta molo taparsiajari Hata ni Debata. (Heber 5:13, 14) Pangido ma asa rap marsiajar hamu dohot Sitindangi Ni Jahowa marhite buku Apa yang Sebenarnya Alkitab Ajarkan? Lam godang na diparsiajari hamu sian Hata ni Debata, lam denggan ma ngolu muna.—Jaha Psalmen 1:1-3; 73:27, 28.\nBarita na uli marmula sian Jahowa, Debata na martua. Boi hita gabe alealeNa molo solhot hita tu angka ruasNa. (Heber 10:24, 25) Molo tongtong sai tapasonang Jahowa, boi ma hita mandapot hangoluan na sasintongna, i ma hangoluan na so rasuda. Ndang adong na umdenggan na tinuju sian na maraleale tu Debata.—Jaha 1 Timoteus 1:11; 6:19.\nAha do na Dipatupa di Bale Harajaon?\nTonton ma video on laho umbotosa.\nDitangihon Debata do hita tingki martangiang? Laho mangalusi sungkunsungkun on, porlu taantusi aha na diajarhon Bibel taringot tangiang.


Si Asa, si Josapat, si Hiskia, si Josia\n”Sai ingot ma ale Jahowa, na tongtong do satia ahu mangoloi Ho, jala na tongtong do hubahen sian nasa gogongku mangulahon lomo ni rohaM.”—2 RAJA-RAJA 20:3, Bibel siganup ari.\nENDE: 52, 32\nAha do lapatan ni manomba Jahowa sian nasa roha?\nAha do na taparsiajari tingki taboto na las roha ni Jahowa mangida opat raja ni Juda?\nSian opat raja ni Juda, ise do na laho tiruonmuna, jala boasa?\n1-3. Aha do lapatan ni manomba Jahowa ’sian nasa roha’? Paboa ma tudosan.\nMARDOSA do hita sude jala hea mangulahon na sala. Alai, diparade Jahowa do tobusan jala rade Ibana manalpuhon hasalaanta. Molo serep rohanta jala marhamubaon, disalpuhon Jahowa ma hasalaanta. Pos ma rohanta, ndang dibaloshon Jahowa pambahenanta ”hombar tu angka dosanta”. (Ps. 103:10) Alani i, tasomba ma Jahowa sian nasa rohanta. (1 Kron. 28:9) Nang pe mardosa, songon dia hita boi mangulahon i?\n2 Tarimangi ma ngolu ni Raja Asa dohot Raja Amasia. Diulahon nasida do angka na denggan, alai hea do nasida mangulahon na sala. Alai didok di Bibel, ”marsihohot roha ni si Asa tu Jahowa saleleng mangolu ibana”. (2 Kron. 15:16, 17; 25:1, 2; Poda 17:3) Marsitutu do ibana mambahen las roha ni Jahowa, jala ’sian nasa roha’ manomba Jahowa. (1 Kron. 28:9) Alai si Amasia, ndang manomba Jahowa ’sian nasa rohana’. Dung ditaluhon ibana angka musu ni Debata, diboan ibana ma ganaganaan ni nasida, dung i disomba.—2 Kron. 25:11-16.\n3 Sasahalak na manomba Debata ’sian nasa roha’, mansai mangkaholongi Jahowa jala lomo rohana manomba Jahowa salelengna. Di Bibel, lapatan ni hata ”roha”, i ma dirinta na sasintongna. Umpamana, caranta marpingkir, aha na tahalomohon, aha na laho taulahon, jala boasa taulahon sada ulaon. Nang pe mardosa, boi do hita manomba Jahowa sian nasa roha. Hita manomba Jahowa, ndang ala na dipangido manang ala dipaksa.—2 Kron. 19:9.\n4. Aha do na laho taulas?\n4 Molo taulas taringot tu ngolu ni raja Asa dohot tolu raja na asing di Juda, boi ma taantusi lapatan ni manomba Debata sian nasa roha. Angka raja na tolu i, i ma si Josapat, si Hiskia, dohot si Josia. Nang pe hea mangulahon na sala, alai dibahen nasida do las roha ni Jahowa. Diboto Jahowa do molo nasida manomba Ibana sian nasa roha. Boasa las roha ni Jahowa mangida nasida, jala songon dia hita maniru nasida?\n”MARSIHOHOT ROHA NI SI ASA TU JAHOWA”\n5. Dung gabe raja, aha do na diulahon si Asa?\n5 Si Asa ma raja na patoluhon di Juda dungkon dibagi dua bangso Israel gabe harajaon ni Israel dohot harajaon ni Juda. Tingki gabe raja si Asa, marsitutu do ibana mangaripashon agama na so sintong dohot angka ulaon na rorang. Diropukhon ibana do angka ganaganaan jala dipalao do angka na mangulahon parmainanon sian bagas joro. Dipalao ibana do ompung boruna sian ”tohonanna raja, ala pinaulina sada ganaganaan”. (1 Raj. 15:11-13) Dijujui si Asa do rayatna asa ”mangalului Jahowa” jala ”mangulahon patikna dohot tonana”. Marsitutu do si Asa mangurupi na asing asa manomba Jahowa.—2 Kron. 14:3.\nMarsitutu do si Asa mangaripashon agama na so sintong\n6. Aha do na diulahon si Asa tingki ro halak Etiopia mamorangi Juda?\n6 Saleleng sampulu taon pamarentaon ni si Asa, ndang hea masa porang di harajaon ni Juda. Alai, ro ma sajuta tentara ni Etiopia dohot tolu ratus hureta mamorangi Juda. (2 Kron. 13:23; 14:5, 8, 9) Aha na diulahon si Asa? Pos do rohana tu pangurupion ni Jahowa. Martangiang ma ibana asa monang di parporangan i. (Jaha 2 Kronika 14:10) Sipata, diurupi Jahowa do halak Israel manaluhon musuna, nang pe raja ni nasida ndang marsihohot. Diulahon Ibana on, asa diboto musuNa molo Ibana Debata na sintong. (1 Raj. 20:13, 26-30) Alai, di tingki ni si Asa, diurupi Jahowa do bangsoNa ala marhaposan si Asa tu Ibana. Dialusi Jahowa do tangiang ni si Asa jala monang ma nasida. (2 Kron. 14:11, 12) Hape di pudian ni ari, diulahon si Asa ma hasalaan tingki mangido pangurupion tu raja Siria. (1 Raj. 15:16-22) Nang pe songon i, diboto Jahowa do na holong roha ni si Asa tu Ibana. ”Marsihohot roha ni si Asa tu Jahowa saleleng mangolu ibana.” Songon dia do hita maniru si Asa?—1 Raj. 15:14.\n7, 8. Songon dia do hita maniru si Asa?\n7 Sian dia do taboto molo hita nunga manomba Jahowa sian nasa roha? Tasungkun ma dirinta: ’Huoloi do Jahowa tingki adong situasi na maol? Marsitutu do ahu manjaga huria asa tongtong badia?’ Pingkirhon ma taringot tu habaranion ni si Asa tingki palaohon ompung boruna sian harajaonna. Sipata, porlu do hita barani songon si Asa. Umpamana, songon dia do molo adong keluarga manang donganmuna na dipabali sian huria? Marsitutu do hamu asa unang mardongan be tu nasida? Aha do na diulahon hamu molo masa sisongon i?\n8 Songon si Asa, sipata olo do tahilala godang na marsogo ni roha tu hita. Ra, direhei dongan singkola manang gurumuna do hamu ala Sitindangi Ni Jahowa hamu. Manang didok dongan sakarejomuna hamu na oto, ala mambuat cuti asa boi kebaktian manang ala ndang jotjot lembur. Tingki masa sisongon i, marhaposan ma tu Jahowa songon si Asa. Martangiang ma hamu, ingkon barani, jala ulahon na denggan. Ingot ma, molo diurupi Debata do si Asa, hamu pe urupanNa do.\n9. Boasa las roha ni Jahowa tingki marbarita hita?\n9 Ndang holan dirina sandiri na dipingkirhon si Asa; dijujui ibana do na asing ”mangalului Jahowa”. Suang songon i, taurupi ma na asing manomba Jahowa. Diparrohahon Ibana do hita tingki tapaboa tu na asing taringot tu Ibana. Tingki marbarita hita, mansai las do rohaNa ala holong rohanta tu Ibana jala ala taparrohahon halak na asing!\nDILULUI SI JOSAPAT DO JAHOWA\n10, 11. Aha do na boi tatiru sian si Josapat?\n10 Ditiru si Josapat do parange ni amana, i ma si Asa. (2 Kron. 20:31, 32) Songon dia ibana maniru amana? Songon amana, dipatogu si Josapat do angka halak asa tongtong manomba Jahowa. Disuru ibana do sampulu baoa tu Juda laho mangajarhon angka ”buku patik ni Jahowa”. (2 Kron. 17:7-10) Jala laho do ibana tu harajaon ni Israel di utara, manjumpangi angka halak di dolok Epraim, asa ”mulak nasida ditogihon tu Jahowa”. (2 Kron. 19:4) Si Josapat ma raja ”na mangalului Jahowa sian nasa rohana”.—2 Kron. 22:9.\nDipatogu si Josapat do angka halak asa tongtong manomba Jahowa\n11 Saonari, lomo do roha ni Jahowa asa sude halak di liat portibi on diajari taringot tu Ibana, jala boi do hita dohot mangulahon i. Olo do hamu marbarita ganup bulan? Olo do hamu mangajarhon Bibel tu na asing asa boi nasida manomba Jahowa? Ditangiangkon hamu do taringot on? Molo marsitutu hamu, urupan ni Jahowa ma hamu asa mandapot parsiajar Bibel. Olo do hamu mangajari sasahalak nang pe ingkon godang tingkimuna laho mangulahon i? Songon si Josapat na mangurupi na asing asa manomba Jahowa muse, hita pe boi mangurupi halak na so aktif. Asing ni i, dijumpangi jala diurupi angka sintua do angka halak na dipabali sian huria, atik boha naung marhamubaon nasida.\n12, 13. (a) Tingki mabiar si Josapat, aha do na diulahon ibana? (b) Boasa ingkon tatiru si Josapat?\n12 Songon amana, marhaposan do si Josapat tu Jahowa tingki ro godang tentara laho mamorangi Juda. (Jaha 2 Kronika 20:2-4.) Mabiar do ibana jala dipangido ma pangurupion tu Jahowa. Tingki martangiang, didok ibana do ndang boi taluhononna musuna i. Didok muse, ndang diboto nasida laho mangulahon aha. Alai pos do roha ni si Josapat tu pangurupion ni Jahowa. Didok ibana, ”Manatap tu pangurupionMu do hami.”—2 Kron. 20:12, Bibel siganup ari.\n13 Songon si Josapat, sipata ndang taboto aha na laho taulahon molo adong sitaonon, jala olo do gabe mabiar hita. (2 Kor. 4:8, 9) Alai ingot ma na diulahon si Josapat. Di jolo ni rayatna, martangiang ma ibana jala dipaboa ma na mabiar situtu nasida. (2 Kron. 20:5) Hamu angka tungganedoli, tiru ma si Josapat. Pangido ma pangurupion tu Jahowa asa boi hamu dohot keluargamuna mamboto na ingkon siulahononmu molo adong sitaonon. Unang maila martangiang di jolo ni keluargamuna. Alana, gabe diboto nasida ma na pos rohamuna tu Jahowa. Molo diurupi Jahowa do si Josapat, hamu pe urupanNa do.\nTONGTONG DO ANGKA NA DENGGAN NA DIULAHON SI HISKIA\n14, 15. Songon dia do si Hiskia marpos ni roha situtu tu Jahowa?\n14 Si Hiskia ma muse raja na asing na marsihohot tu Jahowa. Nang pe jahat amana jala manomba ganaganaan, marhaposan tu Jahowa do si Hiskia. ”Diropukhon ibana do sude angka inganan pamelean ni sipelebegu dohot angka tugu jala dipangarumpakhon do sude angka tiang pamelean tu debata boruboru Asera. Disegai ibana do nang ulok tombaga na pinature ni si Musa i hian,” ala i do na disomba halak Israel. Marhaposan tu Jahowa do si Hiskia. ”Diparrohahon ibana sude angka patik na pinasahat ni Jahowa marhite si Musa.”—2 Raj. 18:1-6.\n15 Tingki si Hiskia gabe raja, ro ma tentara ni Assur laho mamorangi Juda jala mangancam laho mangalengsehon Jerusalem. Raja ni Assur, ima si Sanherib, mangaleai Jahowa jala disuru do si Hiskia asa menyerah. Di tingki i, marhaposan do si Hiskia tu Jahowa jala mangido pangurupionNa. Diboto ibana, gumogo do Jahowa sian halak Assur jala paluaonNa do naposoNa. (Jaha Jesaya 37:15-20.) Dialusi Jahowa do tangiang ni si Hiskia, jala disuru ma sada surusuruan mambunu 185.000 tentara ni Assur.—Jes. 37:36, 37.\n16, 17. Aha do na boi tatiru sian si Hiskia?\n16 Marsahit ma si Hiskia jala naeng mate. Dipangido ma asa diingot jala diurupi Jahowa ibana. (Jaha 2 Rajaraja 20:1-3.) Ditangihon Jahowa do si Hiskia jala dipamalum ma sahitna. Ala nunga marsiajar Bibel, ndang tahirim asa dibahen Debata tanda halongangan laho pamalumhon sahitta manang asa ganjang umurta. Alai, boi do hita mangido pangurupion tu Jahowa songon si Hiskia. Tapaboa ma tu Jahowa, ”Ale Jahowa, sai marningot ma Ho na marpangalaho i ahu di adopanmu, di bagasan hasintongan dohot punia ni roha.” Porsea do hamu na urupan ni Jahowa hamu tingki marsahit?—Ps. 41:4.\n17 Songon dia do muse caranta maniru si Hiskia? Ra, adong do na boi mambahen sega paralealeonta tu Jahowa manang mambahen hita manimbil sian Ibana. Saonari, godang do halak na mandebatahon sasahalak, songon angka artis na so ditanda nasida. Godang do na pasudahon tingkina laho manjahajaha taringot tu ngolu ni sasahalak jala mangida angka fotona. Adong do na jotjot mangkatai tu angka halak marhite Internet. Tontu, las do rohanta molo boi mangkatai tu keluarga dohot aleale marhite Internet. Alai, boi do suda tingkinta molo jotjot marinternet. Ra, mansai las do rohanta molo godang na mangida foto dohot komentar na tabahen di Internet. Alai, molo taboto ndang adong be na mangida angka fotonta, olo do gabe jut rohanta. Tatiru ma apostel Paulus, si Akuila, dohot si Priskilla. Ninna rohamuna, olo do nasida pasudahon tingkina laho mamboto taringot tu parngoluon ni sasahalak na so manomba Jahowa? Didok di Bibel, dipangke si Paulus sude tingkina laho mamaritahon barita na uli. Dipatorang si Priskilla dohot si Akuila do ”dalan ni Debata tumangkas”. (Ul. 18:4, 5, 26) Tasungkun ma dirinta: ’Manat do ahu asa unang mandebatahon sasahalak? Huulahon do angka na rumingkot di parngoluonku?’—Jaha Epesus 5:15, 16.\nDIOLOI SI JOSIA DO PARENTA NI JAHOWA\n18, 19. Songon dia do hita maniru si Josia?\n18 Raja Josia pe mangoloi Jahowa do ”sian nasa rohana”. (2 Kron. 34:31) Si Josia, i ma pahompu ni si Hiskia. Tingki remaja dope, olo do ibana ”mangalului Debata ni si Daud”. Tingki marumur 20 taon, diropukhon ibana ma ganaganaan sian Juda. (Jaha 2 Kronika 34:1-3.) Marsitutu do si Josia mambahen las roha ni Jahowa. Gumodang do na denggan na diulahon ibana sian angka raja na asing di Juda. Di sada tingki, jumpang ni sintua ni malim ma buku Patik ni Debata di bagas joro. Ra, si Musa do na manurat buku on! Tingki dijahahon buku i tu si Hiskia, diboto ma na ingkon marsitutu do ibana manomba Jahowa sian nasa roha. Dijujui ibana do na asing asa mangulahon i. Alani i, ndang ditadingkon bangso i Jahowa saleleng ngolu ni si Josia.—2 Kron. 34:27, 33.\nDibahen si Josia do las roha ni Jahowa jala lam denggan marparange\n19 Molo hamu sahalak na poso, tiru ma si Josia jala lam solhot ma tu Jahowa. Sian na masa tu ompungna, i ma Raja Manasse, diboto si Josia do na rade Jahowa manalpuhon hasalaan. Hamu pe boi marsiajar sian natuatua di keluarga dohot di huria. Las do rohanasida paboahon angka pasupasu na dilehon Jahowa tu nasida. Ingot ma songon dia pangkilalaan ni si Josia dung mamboto na didok di buku patik. Marsitutu do ibana mambahen las roha ni Jahowa jala lam denggan marparange. Molo dijaha hamu Bibel, hamu pe boi marsitutu asa mangoloi Jahowa. Gabe lam togu ma paralealeonmuna tu Jahowa jala marlas ni roha ma hamu. Taronjar ma rohamu paboahon taringot Jahowa tu na asing. (Jaha 2 Kronika 34:18, 19.) Tingki marsiajar Bibel, ra gabe diboto hamu do aha na ingkon diuba hamu asa lam togu di partondion. Alani i, sai tatiru ma si Josia.\n20, 21. (a) Parange na sarupa aha do na pinatudu ni opat raja ni Juda? (b) Aha do na laho taulas di artikel na mangihut?\n20 Aha do na taparsiajari sian opat raja ni Juda na manomba Jahowa sian nasa roha? Marsitutu do nasida mambahen las roha ni Jahowa jala manomba Ibana saleleng ngolu ni nasida. Marhaposan do nasida tu Jahowa tingki ro musu na gogo. Na rumingkot, dihaholongi nasida do Jahowa.\n21 Nang pe angka raja na opat i hea mangulahon na sala, dibahen nasida do las roha ni Jahowa. Diboto Jahowa do na di bagasan roha ni nasida, jala diboto do na holong rohanasida tu Jahowa. Hita pe hea do mangulahon na sala. Alai, las do roha ni Jahowa molo tasomba Ibana sian nasa rohanta. Di artikel na mangihut, taulas ma parsiajaran na boi tadapot sian hasalaan ni angka raja i.


Nunga 125 Taon Bibel Batak - | SUARA HKBP | Demokrasi, Kasih dan Toleransi\nBerandaOPININunga 125 Taon Bibel Batak\nNunga 125 taon dung dipalumehon Tuhanta tu hita bangso Batak Bibel i. ai tutu do antong, na ditodo Debata hita (bangso Batak) gabe palumean ni Hata-Na? Bangso na metmet situtu, na primitif, ninna deba pengamat, na so masuk tu etongan, na maringanan tarisolasi di solot-solot ni Bukit Barisan na maol boluson, gabe palumean ni Bibel? Ai haru Padri ndang tarhona mangislamhon bangso on, dung ditaluhon jala ditaban angka artana, ditinggalhon do.\n5 Mei 2020 19:21 admin OPINI 0\nOtoritas ni Bibel\nNihalashon do di tingki na parpudion tekad mandok: “mulak tu Bibel” (back to the Bible) di tonga-tonganta. Ai sian i do dapot hita panandaon na sintong di Debata na sintong jala na terungkap (Deus Revelatus), marhite haroro ni Tuhanta Jesus Kristus tu portibi on.\nAlai semangat mulak tu Bibel na mansai jebu di manang piga dongan pola sipata ndang boi be tabedahon antara ni back to the Bible dohot back to basics. Memang taakui do otoritas ni Bibel. Alai adong do mara molo tadok na holan Bibel i sambing do otoritas sumber ni panandaon na sintong di Tuhan Debata. Ai ala ni on do umbahen marribu mansam gareja di portibi on, masiboan hapintoranna marhite Bibel, alana nasa ragam ni paham, pendirian dohot pandapot boi do dipintori marhite Bibel.\nHape adong do tolu otoritas na gabe sumber ni panandaonta na sintong di Debata i ma Huria (Gareja), Bibel dohot pengalaman pribadi (somal didok halak Inggeris Inner Light, Cahaya Dalam) Alai sayangna ndang sapandapot sude angka na porsea taringot tu kedudukan ni otoritas na tolu on.\nAdong do tendensi mangondolhon sada sian na tolu i, di ginjang ni na dua nari. Jala on ma na gabe singkam mabarbar ni perpecahan ni huria ni Kristus. Huria Roma mandok Huria do otoritas partimbo laho naek banding molo adong pandapot na marasing-asing. Protestan umumna mandok Bibel do otoritas partimbo.\nJala kaum Quaker dohot angka donganna sarombang, tarmasuk aliran pentakostal, mangondolhon soara ni Tondi Parbadia, pangungkapon langsung tu sasahalak manang na didok inner light do otoritas partimbo.\nHape di ganup horong on adong do mara. Ai molo marondolan tu Huria, olo do madabu tu ekklesiastisisme, gereja adalah pendeta, pendeta adalah gereja. Songon nidok ni Gereja Katolik, gereja adalah uskup, uskup adalah gereja, uskup adalah bene esse gereja.\nNa mangondolhon Bibel do otoritas partimbo, olo do madabu tu mara biblisisme dohot bibliolateri (pemujaan Alkitab). Jala di horong na mangondolhon inner light, mara subyektivisme boi do tarjadi. Ai beha do bahenon mambedahon soara ni Tondi Parbadia sian angan-angan manang halusinasi?\nHape sasintongna nian ndang maralo otoritas na tolu on, ndang adong pertentangan segitiga, alai dua sian na tolu i, marfungsi mangontrol na sada nari. Ndang sahat tu ahu Bibel anggo ndang na dipeop Huria jala ndang boi huantusi Bibel i anggo so na diajari Huria jala marhite Tondi Parbadia. Ajaran ni Huria olo do lilu molo ndang marondolan tu Bibel, jala Huria mangolu ala pangulaon ni Tondi Parbadia. Soara ni Tondi Porbadia boi do diverifikasi marhite Bibel dohot Tradisi Huria.\nJadi hita na dohot semangat na timbo mulak tu Bibel, manat ma hita sotung gabe madabu tu biblisisme, apalagi bibliolateri. Mansai denggan do back to the Bible, alai molo palobihu boi do marmara. Sada contoh ni biblisisme, ala didok Tuhan Jesus tanoman marisi holiholi ni na mate dohot nasa na rotak, gabe adong parjamita mandok, angka na lilu do halak na laho (ziarah) tu tanoman, angka na naeng marsomba tu na rotak do halak i, ninna. Adong muse do dongan Kristen na daulat mandok manang ise halak Kristen boi do mandidi (mambaptis) ai ndang adong tarsurat di Bibel na ingkon holan pandita boi mangulahon i.\nJala unang ma tapagelleng peranan ni huria, ai ise ma hita, pintor boi mangantusi na tarsurat di Bibel i. Hape huria, palumean ni Bibel i, nunga mangadopi marragam tantangan na dua ribu taon on. Sada contoh, adong do na so manjalo peranan ni huria, na manolak konfesi na nirumushon ni huria, ai bahen-bahenan ni jolma do i, ninna. Hape marondolan tu Bibel do huria mangarumushon konfesi sian tingki tu tingki laho mangalusi angka masalah na diadopi dohot patigorhon angka ajaran na lilu.\nAdong muse do na so manjalo otoritas ni huria, pendekna porsea di Tuhan Jesus na tinandana marhite Bibel, jadi ndang porlu gabe ruas ni sada-sada huria na tarida i di tano on ai ruas ni huria na badia, huria hatopan na so tarida i (the invisible, holy, catholic Church) do ninna ibana.\nHape ianggo ndang ala ni gareja na tarida i, ndang sahat Barita na Uli i tu hita jala boi taantusi. Jadi hita na dohot semangat na timbo mulak tu Bibel, tong ma hita manat so tung madabu hita tu biblisisme lumobi tu bibiolateri. Jala hita na mauas umbege soara ni Tondi, urapan Roh Kudus, na pola mambahen angka pangaradeon na marsitutu asa masuk Tondi i, manat hita sotung madabu tu subyektivisme, sotung tadok soara ni Tondi hape halusinasinta do.\nNdang tarbuktihon dohot gamblang, alai sai adong do fenomena tarida, gabe ndang tarupirhon sian roha sungkun-sungkun manang naung godang do angka pangula/pandita di HKBP naung madabu tu ekklesiastisisme, na mambahen otoritas ni Bibel di toru ni otoritas ni Huria. Sai unang ma nian. Alai molo tung naung adong do i dapot di hurianta HKBP, ba, masipaingotan ma hita asa mago i sian hurianta.\nPalumean ni Bibel\nBolanda pe ndang marasa porlu manjajah bangso on, nang pe naung sahat tu Barus dohot tu Sumatera Timur. Ai huroha pagellenghu, terlalu insignifikan, ndang adong untung sian i. Hape dipillit Debata gabe palumean ni hata-Na. gabe olo ro sungkun-sungkun, ai na toho iseng do Tuhan i dipillit Batak siroaroa i? Ndang na iseng Tuhan i, alai sadalan doihot rencana abadi-Na do mamillit bangso Batak i gabe bangso parbibel. Jadi tepat do molo tadok, Bibel ma na umuli situtu na hea ditean bangso Batak.\nMolo tahaporseai do na sadalan tu rancangan abadi ni Debata do pamilliton i, jala gabe arta tean-teanan na umuli sian sude tean-teanan na adong di Bangso Batak do Bibel i, tontu adong do kewajibanta. Ai adong do tujuan ni Debata di pamilliton i. ai ndada homitan Bibel i, sisimpanon di inganan na buni. Alai songon na nidok ni Tuhan i do tu halak Israel na jolo: “Hupadiri hamu gabe bangsongku, Ahu gabe Debatamuna, asa gabe pasupasu hamu tu angka bangso na humaliang hamu!”\nBible dohot Bangso Batak\nNa parpudi on sai dipertentangkan do Injil dohot habatahon. Adong do angka seminar dipatupa martemahon; “Adat dan Injil”, “Injil dan Adat Batak.” Adong do angka buku dohot artikel di angka majalah disurat taringot tuson. Bahkan adong do angka seminar i na pinatupa manang disponsori HKBP, baik di tingkat huria, di resort, di distrik bahkan di tingkat hatopan.\nJudul ni angka seminar i pada umumna memberi kesan na maralo do adat Batak dohot Injil. Ai molo didok adat dan Injil, di hata sileban adat versus Injil, lapatanna adat diperhadapkan, dipertentangkan, dengan Injil. Gabe dirimpu angka hami kaum sederhana, kaum awam (yang kurang mengerti), na mambege judul ni seminar i, na maralo do adat Batak tu hakristenon. Laos adong muse do angka dongan naung mandapot karunia mansai jonok tu Tuhan, na merasa berwewenang mamvonnis atas nama Tuhan Jesus, na kafir do adat Batak i, kuasa gelap do i, jala angka sipelebegu do na mangulahon adat Batak.\nHape sungkun-sungkun do roha, ai adat dia do na hinataan ni angka parseminar dohot angka panurat dohot parjamita/evangelis i? Ai adat na adong nuaeng, adat naung tatean do i sian natorasta dohot ompungta naung Kristen, ai nunga lobi 140 taon budaya Batak mangalami proses pangkristenon.\nMolo didok ulaon ni missi di Tano Batak adalah volkschristianisierung, pengkristenon ni Bagso Batak, nunga termasuk disi pangkritenon ni budaya Batak. Jadi adat/budaya na tangaholuhon nuaeng, nunga adat/budaya Kristen.\nHape angka dongan, lumobi angka dongan na marsaksi naung bertobat jala diselamatkan huhut naung niurapan ini Tondi Parbadia, ninna, sai adong do na tongtong berkutat mengenai adat Batak i, hape so tinanda adat na hinataan nasida i, ai adat nahinan do i, adat tingki so sahat Barita na Uli tu Tano Batak. Jala ndang adat ni sipelebegu sasintongna na hinataannasida di angka seminar i, ugamo ini sipelebegu do. Ianggo ugamo ni sipelebegu, memang tangkas do i maralo tu Hakristenon.\nDiskusi na lobi topet didok roha nian, ndada adat Batak versus Barita na Uli, alai nunga sadia bagas hataridaan (obyektivasi) ni nilai kristiani na sian Bibel di ngolu ni halak Batak, di budaya ni bangso Batak. Dung lobi saabad dikristenhon halak Batak, nunga sadia bagas dibatakhon hakristenon i? Lapatanna, nunga sadia intensif nilai kristiani na sian Bibel i mewarnai ngolu kultural ni komunitas Batak. Nunga sadia bagas Hata ni Debata manirai adat/budaya ni batngso Batak. On do nian sirefleksihononhon di angka diskusi, lumobi ma di na marningot hita naung 125 taon bangso Batak mar-Bibel. Ndada mempertentangkan budaya Batak dohot Barita na Uli.\nBible dohot HKBP\nNa parpudi on mansai godang do kritik ditujuhon tu HKBP. Godang do kritik i na bersifat membangun, jala patut hamauliatehononhon jala siparateatehononhon, alai godang do tong kritik i na bersifat kecaman manang manguhumi. Adong do mandok ndang jumpang, manang ndang mangula, Tondi Parbadia di HKBP. Adong do mandok ndang mangolu hata ni Debata di HKBP, dohot lan dope na asing na negatif. Angka kritik/kecaman on ro sian bagasan songon i nang sian duru. Nian songon pandok ni Cyprianus, ndang porlu botoon aha didok halak angka na sian duru, lumobi sian dongan naung maninggalhon huria (HKBP).\nAlai nang pe songon i, laho mangalusi sude angka kritik/kecaman i denggan do ra molo dipangke HKBP alus ni huria Anglikan mangadopi angka kecaman na ditujuhon tu nasida, i ma: patuduhon ma tu hami manang aha na tangkas diaturhon di Bibel i na so diajarhon di HKBP, asa huajarhon hami; patuduhon ma tu hami manang dia pangajaran dohot pangulaon ni HKBP na tangkas maralo tu Bibel asa hutinggalhon hami.\nJala maradophon pamangkeon ni Bibel, dihatindanghon HKBP do, isarana; dipertahanhon do supremasi ni Bibel na gabe ojahan ni sude masalah na marpardomuan tu ajaran (doktrin), konfesi dohot pangulaonna; dipertahanhon jala dhatindanghon do haporseaon (iman) sesuai tu isi ni Bibel; angka jamita di HKBP totop do marondolan tu Bibel; sai disosoi HKBP do ruas asa ringgas manjaha Bibel; dipatupa do parpunguan rutin, songon punguan ina (somal digoari Mararikamis), naposobulung, sermon parhalado huria, laho manjaha/mambege Hata ni Debata na sian Bibel i; di Almanak HKBP na terbit ganup taon, disurathon do disi ayat harian sian Bibel, jala dijadwal do disi perikop sijahaon manogot dohot sijahaon botari.\nSongon panean huhut palumean ni hata ni Debata, tontu boi do dohononta, na tean-teanan na umuli do Bibel i di hita halak Batak, naung manorusi roha parbagasan ni ompungta dohot natorasta, na mamboan nilai baru tu pandangan hidupnasida, na memengaruhi angka sinta-sinta dohot panghirimonnasida, songon i dohot na mengendalikan angka tindakannasida. Jala na paling utama i ma na manguba secara menyeluruh, secara total, destiny. ngolu ni bangso Batak.\nAla ni i patut ma hita nian marjubileum, di bagasan las ni roha marolopolop manghamauliatehon denggan basa ni Deata na mamparhaseang bangso sieteketek i dijou gabe bagso-Na, na paruar sian hagolapon. Hape di taon 1994 i, apala di tingki naung saratus taon hita gabe bangso Bibel, ndang tarpadirgak simanjujung ala ni arsak bolon, ndang tarhona marolopolop ala ni na masa di HKBP tingki i, na nota bene, HKBP do na gabe hasandaran ni palumeanon di Bibel i. Jadi songon gantina, naeng ma nian Oktober 2019 on tabahen gabe bulan parolopolopon.\nManang na memang tanda-tanda ni kegagalanta do on sebagai panean sekaligus palumean ni Bibel i? Molo i do, ganti ni parolopolopon, ro ma hita manungkap tu adopan ni Tuhanta, tasolsoli ma kegagalan i, tatopoti ma angka kesalahanta jala tapaimbaru ma tekadta huhut mangelekhon Tuhanta asa unang diunsat tean-teanan dohot palumeanon i sian hita. Asa sinodang ni Hata ni Debata naung nalnal hatiuronna di tano dohot bangso Batak unang ma mintop ro di salelenglelengna. Jadi Oktober 2019 on naeng ma nian tabahen “Bulan Bibel.” Molo so i, tabahen ma gabe “Bulan Panopotion Dosa,” “Taon Paubahon Roha.”\nMauliate ma Amang Pardenggan Basa, di denggan ni basa-M na marsuru agka naposo-M ro tu tano Batak mamboan Barita na Uli, jala dibuhai Ho roha ni angka ompungnami, marhite Tondi Parbadia, manjalo, mameop jala manghangoluhon Barita na Uli i huhut manorushon i tu hami angka pinomparnasida gabe dohot hami taruli di haluaon na binoan ni Tuhannami Jesus Kristus. Pargogoi ma hami manorushon i tu pinomparnami. Amen.\n(Oleh: Mika Panusunan Lumban Tobing)\nMika Panusunan Lumban Tobing


Aha do Pangkirimon tu Halak na Mate?\nALUS NI BIBEL: ”Ai di na ro tingkina, begeon ni saluhut halak na di angka tanoman i ma soarana [Jesus]. Dung i ruar be ma.”—Johannes 5:28, 29.\nDung mamarenta Jesus di Harajaonna, paheheonna ma saluhut halak na di tanoman. Si Fernando na dipaboa di artikel na parjolo mandok: ”Songgot do rohangku tingki manjaha Johannes 5:28, 29, gabe marpangkirimon ma ahu jala gabe pos ma rohangku laho mandalani ngolu tu ari na naeng ro.”\nMangkirim do si Job, mulak mangolu do muse halak naung mate. Didok ma: ”Ia dung mate baoa i, tung tagamon ma ulahanna mangolu? Tung di saluhut ariari ni parporangonku nian ahu mangkirim, paima ro ari haluaonku. Disi Ho joujou di ahu, pintor alusanku do Ho.”—Job 14:14, 15.\nHaheheon ni si Lasarus mangalehon pangkirimon tu ari na naeng ro\nTangkas do diantusi iboto ni si Lasarus, i ma si Marta pangantusion taringot haheheon. Dung mate si Lasarus didok Jesus ma tu ibana: ”Na hehe ma ibotom!” Dung i dialusi si Marta ma: ”Olo, huboto do, na hehe do ibana di haheheon i, na di ari parpudi.” Jala didok Jesus ma tu ibana: ”Ahu do haheheon dohot hangoluan; na mangolu do na porsea di Ahu, nang pe mate ibana!” (Johannes 11:23-25) Dungkon i, dipahehe Jesus ma si Lasarus! Ulaon ni Jesus na palongang roha on, patuduhon aha na laho masa sogot. Paheheonna ma sogot sude halak na mate di liat portibi on!\nIse do na laho dipahehe tu surgo?\nALUS NI BIBEL: Dipatudu Bibel do marimbar haheheon ni Jesus sian haheheon ni ualu halak na disurat di Bibel. Si ualu halak i, mulak mangolu muse di tano on. Alai molo Jesus, didok do: ”Jesus Kristus . . . di siamun ni Debata do Ibana, dung laho tu banua ginjang.” (1 Petrus 3:21, 22) Holan Jesus do na dipahehe tu surgo? Didok Jesus do tu angka apostelna: ”Jala laho pe Ahu mangarade inganan di hamu, sai mulak do Ahu mangalap hamu, asa rap hamu dohot Ahu!”—Johannes 14:3.\nDiparade Jesus do inganan di surgo tu angka siseanna. Adong ma 144.000 halak na dipahehe tu surgo. (Pangungkapon 14:1, 3) Alai, aha do na laho ulahonon ni nasida di surgo?\nGodang na laho ulahonon ni si 144.000 halak i disi! Bibel mandok: ”Na martua jala na badia do halak na martohap di haheheon na parjolo i; ndang marhuaso hamatean paduahon mangago nasida; na gabe malim ni Debata dohot Kristus do nasida, jala mangarajai rap dohot Ibana leleng ni na saribu taon i.” (Pangungkapon 20:6) Nasida rap dohot Jesus mamarenta gabe raja dohot malim tu tano on.\nIse do na laho dipahehe di tano on?\nALUS NI BIBEL: Apostel Paulus manurat: ”Na mangkirim do rohangku tu Debata, mulak mangolu sogot angka na tigor dohot angka na geduk, songon na hinirim ni rohanasida pe.”—Ulaon ni Apostel 24:15.\nBibel paposhon rohanta molo marmiliar halak naung mate boi mulak mangolu muse\nIse do na digoari halak ”na tigor?” Parrohahon ma na masa tu si Daniel. Dung matua si Daniel didok Debata ma tu ibana: ”Laho ma ho, marroha pangkirimon di ujung, jala maradian ma ho, asa hehe ho muse manjalo partohapanmu di ujung ni angka ari!” (Daniel 12:13) Didia do paheheonna si Daniel? ”Teanon ni angka partigor i do sogot tano i, jala tongtong do nasida maringanan disi.” (Psalmen 37:29) Jala didok Jesus do: ”Martua ma na lambok roha, ai teanonnasida do tano on!” (Mateus 5:5) Si Daniel rap dohot halak na marsihohot paheheonna di tano on jala mangolu salelenglelengna.\nIse do na digoari halak ”na geduk?” Marmiliar halak naung mate na so mananda hasintongan sian Bibel. Dung dipahehe, diurupi ma nasida asa mananda jala pasangaphon Jahowa * dohot Jesus. (Johannes 17:3) Sude na mamillit laho manomba Debata boi mangolu—salelenglelengna.\nSude na mamillit laho manomba Debata boi mangolu salelenglelengna jala martua ala ndang manaon sahit\nAha do na masa di tano on sogot?\nALUS NI BIBEL: ”Jadi apusan ni Debata ma nasa iluilunasida sian matanasida: Ndang adong be hamatean nang arsak ni roha.” (Pangungkapon 21:4) ”Jala paulionnasida ma angka bagas, laos inganannasida, suanonnasida ma hau anggur jala panganonnasida parbuena.”—Jesaya 65:21.\nPaheheon ni Debata ma halak na tahaholongi naung mate! Alai, aha do na paposhon rohanta na laho masa haheheon?\n^ par. 15 Jahowa, i ma goar ni Debata na disurat di Bibel.


Marhata batak, tung namaol do – Amani Partogi\nDumaisi br hutabarat, Selalu mengandalkan TUHAN dalam segala hal dan jangan menyerah sebelum mencoba… →\nMarhata batak, tung namaol do\nPosted on 17 Juni, 2009 by Hendry Lumban Gaol\nTung massai namaol do manjaha hata batak on, attar sarupa ma maolna tu bahsa inggris. Molo sala manjaha olo gabe diparekkeli namambegesa. Alai adong asingna otik. Molo hata inggris, ia tung sala jinaha, holan pandohan i do na gabe geok. Alai molo hata batak, olo do sala jinaha gabe asing lapatanna ujungna gabe siparekkelan. Dang holan i, mandokkon hata batak on pe marasing do di ligato manang dialeg. Ai godang do hata batak na sarupa manurathon alai lapatanna dua. Ikkon ni ihuthon ma pakkataion i asa binoto dia lapatanna.\nIsarana, SIMBUR, boi do i marlapatan hatop magodang, alai boi do i marlapatan udan na met-met. Molo didok “nga ro simbur” lapatanna ” nga ro udan na met-met”. Alai didok deba muse “simbur magodang ma ho” lapatanna hatop ma ho magodang. Jala godang dope hata na asing.\nHamaolon na asing muse, olo do balik sa leter, tor asing muse do lapatanni on. Ido asa unang sai pabilak-bilakkon iba pabalik-balikkon na bilak, olo gabe balik. Ima naduhok nakkin. Holan inganan ni leter i dohot a do na martukkar. Asing do na balik, asing muse do na bilak.\nJala, molo asing intonasi mandokkon hata bilak on, adong muse do dua lapatanna. Dang pola hupatorang jo anggo on.\nDisada pargurendean ama, ai somal do songoni, molo dung sidung na margurende on, dibaen do kopi na las, asa songon na paulak hosa loja, ai namerende on pe loja do, habis hosa. Tarlumobi ma molo maol ende on, tor golap do pangkkilalaan. Jadi minum kopi ma jo satokkin, ia na marisap-ma akka dongan namarisap, marnonang dongan na marnonang. Masisesean manukkun barita, jala molo tung adong sihataan disima dihatai nasida punguan i.\nDukkon i, dung sidung na marisap i, di pukka amanta sintua ma mambukka bibelna, ima sittua naung pinarade ni huria laho mar-PHD, Pasahathon Hata ni Debata, tu sude punguan koor ama. Molo hata sisaonari Penelaahan Alkitab ninna, jala attar songoni do somalna.\nDi borngin i, ia na mangalean PHD ima amanta st.Jamodong ma. Jala nunga rupani binereng haradeon nasida laho mar PHD on, dukkon mardalan doppak langgatan i. Dipukka ma ulaon partangiangan on marhite na marende sian bukku ende. Na hicca -hicca i do dipillit sittua i, jala dipillit do na mura endehonon hon, ai mardomu molo na margurende do, dang haru adong na mamboan buku ende manang bibelna be.\n“Turpuk dihita borngin on, ima sian surat ni Apostel Paulus tu huria Epesus, ima di biddu 1 ayat 1 ro di 4” ninna dungi dijaha amanta sittua on ma rupani ayat na nidok na i.\nDang na mandok songon dia iba, alai ima huroa, songon na hudok di gijjang, tung massai namaol do manjaha bahasa batak on. Nang pe rupani nunga sittua, alai sai olo go gabe asing manjaha asong muse mandok.\nDi ayat dua , adong do disi hata na mandok MASIHAEHEAN ma hamu sama hamu. Hape didok sintua on ma dah\n“MASI HAEHAEAN ma hamu, jadi nanidok na disi ima na massihaehaena on, masitukol-tukkolan ma, jala sian hata haehae do i” ninna sittua on muse.\nNunga gabe geok be na mar PHD on, jala dongan pe nunga serom jala mekkel na tinahan nama, ala didok masihaehaean on. Dang dietongi situua on didok ma muse\n“Attar sarupa do dohot haehae, adong do na mulus adong muse do na turik-turikon, jala parngoluon on pe adong do na mulus adong muse do akka parsoalan ninna” ninna. Sai marsiberengan ma hami, mambegesa. Ai nabinoto molo HAEHAE on ima PAHA molo di KFC didok ma on PAHA MENTOK attar arga do on sian bagian na asing.\nJala molo di parjambaran ni halak batak, attar bagian ni BORU do haehae on, ima apala SOIT ninna.\n“Hamuna amanami, punguan parende ama ni huriatta, sude panggulmiton ni ngolu ni dagingta on, marojahan manang marpangondolan tu haehae do, mangalakka pe hita tu jolo ikkon sadalan do haehae sihambirang dohot tusiamun, songoni do nang parngoluon on. Hita akka naporsea ikkon marsihaehaen do, asa talut hita tu harajaonna Sogot..amen” ninna sittua on ma manutup PHD.\nDung sippul ulaon i, dipatikkos dongan ma ayat na jinahaon ni sittua Jamordong on, tohodo di surathon songoni?.\n“Molo dang porsea hamu, bukka hamu bibel munai, ido asa sai jinahaan bibel i” ninna st.Jamordong mangalusi.\n“Diajo bibel mi, asa hubereng jo takkas” ninna amaniSumuang, huhut sai serom alani geok na.\n“Bereng ma neh, jgul hian hamu” ninna St.Jamordong muse\n“Ayat piga nakkinon”\n“Bereng ma di ayat dua i….”\nRappak ma mangalului Epesus 1 ayat 2 i, jala dijaha ma nanget huhut ma mekkel hami salhutna\n“Ai bereng jo sittua dah, didia adong disurathon MARSIHAEHAEAN disi…” ninna amaniUrupan.\n“MARSIHAEHEAAN do,….geok nai” ninna akka dongan muse.\nSai lam dipamanat ibana ma leter i, gabe mekkel ma sude. Adong mandok, ikkon lerning ma jo muse apala lima taon nai.\nAu pe gabe mekkel nama sahat rodi jabu…alani Haehae on\nPos ini dipublikasikan di HATA SO PISIK dan tag batak, Hendry Lbn Gaol, suhutan. Tandai permalink.\nOne thought on “Marhata batak, tung namaol do”\n29 Agustus, 2012 pukul 10:01 am\t Balas\nbah , ai PHD i, saumboto lapatanna pizza hut Delivery do i..


ULOS HARUNGGUAN tu amanta Presiden Jokowi | Raja Mandidang Sitorus\nBulung ni motung »\nMarch 16, 2019 by Sampe Sitorus (A. Hitado Managam)\nIa ulos na diuloshon tu amanta Presiden Jokowi on margoar Ulos Harungguan.\nPanuturion na hea ni bege sian angka natuatua, Ulos Harungguan horong ni induk ni ulos do ninna ala nunga runggu di si raksa ni ulos. Alani i do ndang sude halak talup mamahe ulos on. Ingkon nasangap jala na gabe do ninna na talup mamahe ulos on.\nNinna holan partonun Sipitu Lili do na talup manonun Ulos Harungguan jala ndang tarula ni sahalak partonun ninna pasidunghon tonunanna (pinomat 2 tu 3 halak ninna).\nBoi tapamanat marimbanghon Ulos Harungguan ni hadang ni nantulang soripadani Tulang marga Sianturi sian Unte Mungkur, Muara (gambar kanan bawah).\nMolo nipangido manonun Ulos Harungguan ingkon tangkas do ise hasahatanna jala pintor boi do ninna dipajojor partonun i hadirion dohot pangalaho ni na naeng mamangke ulos on, jala hombar tu si ma ninna “corak” ni tonunan i.\nMolo hurang suman do pangalaho ni na naeng hasahatan ni ulos i, olo do ninna ditulak partonun i (ndang rade nasida manonun).\nNdang piga be partonun na boi manonun Ulos Harungguan, holan piga halak partonun na ma di Muara.\nTangerang 16 Maret 2019,


Siingoton di Pesta MBO (Mameakhon Batu Ojahan) di Huria | Bakti J Situmorang\nSiingoton di Pesta MBO (Mameakhon Batu Ojahan) di Huria\nTaringot tu PESTA MBO di Ulang Tahun 25 Taon HKBP Maranatha di taon 2013 on na denggan do i.\nNdang sundat patupaonta pesta i nang pe ndang adong dope sahat tu nuaeng hira tapajongjong bagas ni huria. Na adong nuaeng i ma angka bagas na nikontrak do manang na tinuhor jala niinganan ni pandita.\nSongon i do nang rumatangga i. Ndang gabe sundat rupani mangoli manang muli ianakhon molo so adong dope jabuna. Alai boi do na nikontrak jolo niinganan. Manang ndang gabe sundat pinajae ianakhon naung marrumatanggan nang pe so adong dope jabuna sandiri na pinajongjongna.\nLumobi di partingkian dohot di kondisi ni hurianta on di parserahan on, nunga ummura di hita mangontrak jabu sian na pauli jabu sandiri, ala alasan izin dohot angka na asing pe.\nJadi syarat asa patupaon Mameakhon batu Ojahan (MBO) di huria, i ma adong ma bagas gareja parmingguon. Jala tangkas ma na sahuria i marpadan gabe ruas ni HKBP, manang gabe HKBP. Holan i do syarat na utama.\nJala molo didok MBO huria i, na marpadan do na sahuria i paboa na ingkon sauduran jala satolop sude mambahen gareja i gabe bagas partangiangan, gabe gareja ndang gabe na asing.\nDungi muse, marhite na MBO secara de jure na marlapatan do bahwa pinasahat ma huria on dohot sude na adong di bagasanna gabe nampuna ni HKBP. Lapatanna, molo gabe Katolik pe hita sude sahali on alai molo gareja on milik ni HKBP do.\nLaos marlapatan do MBO songon na mangompoi gareja on. Ala nunga marumur nuaeng hurianta on 25 taon, hape ndang dope taompoi. Jadi patut do marlas ni roha hita mamestahon pesta MBO dohot sekaligus mangumpoi on.\nDungi na so hurang ringkotna i ma, marhite MBO on na marpadan do hita na sahuria on, pateanhon angka haporseaonta, doktrin HKBP songon ruas HKBP hita. Sahali on dohononta ma tu angka ianakhon, HKBP do ho! Tupa nasailaon ndang tarbahen hita mandok i, ala ndang dope taompoi manang tapeakhon batu ojahan ni huria i.\nPosted in MBO Huria, rohaniman on April 18, 2013 by baktijsitumorang. Leave a comment\n← todays12: Tuhan memerdekakan kemanusiaan kita\nSiingoton di Rapot Di Huria (2) →


PERJALANAN KE PAKKAT\nYang Jelas Aku Orang Batak\nBintang ma narumiris tu ombun nasumorop,\nTurtu ma ninna anduhur Tio ma ninna lote,\nHata nauli nadenggan naung dipasahat hamu\nSai unang ma muba unang mose.\nSi titik ma si gompa, Golang golang pangarahutna,\nTung songon on pe sipanganon na tupa di jolonta on,\nJolo tinittip sanggar\nJolo sinungkun marga\nTung pe badanta padao-dao\nTondinta ma marsigomgoman.\nHami do na mangulosi Debata ma na mamasu-masu\nSahat sahat di solu ma Sai sahat ma tu bontean,\nNunga sahat hita mangolu Sai sahat ma tupanggabean.\nPir ma tondi madingin Horas tondi matogu\nMamora hamu madingin Leleng ma hamu mangolu\nTampulan sibaganding Diatas na pangiringan\nTugabenama hamu saluhutna Tondi muna sai masipairing-iringan\nTangki ma jala walang Galinggang jala garege\nTubu ma anak partahi jala ulu balang Dohot boru maduma jala pareme\nTubu ma sanggar di holbung-holbung Tubu arung di honuk-honuk\nTubu ma dihamu anak namalo marpollung Dohot boru namalo marsonduk\nTubuan lak-lak tubuan singkorung Di dolok ni purbatua\nTubuan anak tubuan boru Dongan muna saur matua\nAndor ris ma andor ras Didolok ni lobutua\nTorkis-torkis ma horas-horas Jala dapotan tua\nPinantingkon hujur Tu julu ni topian\nHoras ma hamu saluhut Jala dapotan pancarian\nBagol namadungdung Tupilo-pilo namarajar\nDao ma nalungun Sai ro ma na jagar tu joloan on\nBagol bogil Bagol so habal-balan\nSalpu ma nahansit Sai ro ma najagar tujoloan on\nAri mu ma gabe Asal ma hamu masipaolo-oloan\nDiruma Pohki Bahul-bahul pansalongan\nPir ma tondi Jala luma panamotan\nDangka ni sitorop Pinanghait-haithon\nTubu ma anak dohot boru Sitongka panahit-nahiton\nBintang ma narumiris Ombun nasumorop\nAmanta Debata do Si lehon tua saluhut na ma hitaon diparorot.\nAngka Umpasa Di Na Marunjuk\nDi tingki na Marunjuk sude do angka umpasa na di na Marhata Sinamot boi dohonon alai angka on ma tambana.\nBulung na matampuk, bulung ni si marlasuna;\nNungga hulajo jambar tintin marangkup, dohonon ma hata pasupasuna.\nHot pe jabui sai tong do i margulanggulang;\nSai tong do i lubang nang pe dihungkupi rere;\nSai hot do i boru ni tulang manang na boru ni ise pe dialap bere.\nLaklak ma diginjang pintu singkoru ginolomgolom;;\nSai maranak ma nasida sampulu pitu, marboru sampulu onom.\nUrat ni nangka ma tu urat ni hotang;\nTu dia pe nasida mangalangka ba sai disi ma nasida dapotan.\nAngka Umpasa Sidohonan Di Tingki Na Mangulosi Penganten\nOpatopat do i sasitel asa lengkap\ni ma na sumintahon:\n- Asa hot parsaripeon i.\n- Asa gabe.\n- Asa sahat sintasinta i.\n- Asa denggan pansarian.\nDi ginjang do arirang, di toru panggonggoman;\nBadanmuna ma na so sirang, tondimuna sai masigonggoman.\nGiringgiring ma gostagosta, tu boras ni Singkoru\nSai tibu ma hamu mangiring-iring tibu mangompaompa angka anak dohot boru.\nRimbur ni pangkat matu rimbur ni hotang;\nTung aha pe dijama hamu, sai i ma parohon pansamotan.\nSahat sahat ni solu sahat ma tu bontean;\nSahat ma hamu leleng mangolu, sahat tu panggabean.\nMandurung di Aek Natolu manjala di Siguragura;\nRap leleng ma hamu mangolu, sahat tu na saur matua.\nDolok ni Purbatua donok tu Siborotan;\nSai saur ma hamu sarimatua jala tiur nang pansamotan.\nTubu ma tambinsu di toru ni pinasa;\nSai torop ma tubu di hamu angka pahompu na bisuk huhut na uli basa.\nHau simartolu ditombak ni Panamparan;\nSai leleng ma hamu mangolu dihaliangi angka pomparan.\nEme na marbiur dilambung ni hariara;\nSai matorop ma pomparanmuna jala maribur huhut matakkang jala manjuara.\n"Habang binsusur martolutolu,\n"Habang sihurhur songgop tu bosar,\nDos do na maranggi boru dohot halak na-marbao."\nSONGONI MAJO HATA - HATA UPPASA NA HUBOTO.\nDiposting oleh batak.com di 00.07


Jamita Evangelium 11 Nopember 2018, Minggu XXXIV Dung Trinitatis : Mika 6: 6-8 Ulahon ma Uhum dohot Holong ni Roha di Habasaon Pelita Batak Online\nMinggu, 11 November 2018 07:27:00\nDung dipanghulingi Debata Jahowa hita marhite hatana di minggu na salpu, uju i dipangido tu hita asa mangarataratai silehonlehonNa mardonganhon tondi hagogoon, holong dohot pangarajaion diri, nuaeng di Minggu XXXIV Dung Trinitatis sadarion diuduti Ibana manonai hita asa taulahon uhum dohot holong ni roha di habasaon, nang marserep ni roha di jolo ni Debata songon hataridaan manang parbue ni na tasomba Ibana di ngolunta.\nAsa unang songon angka induk ni bangso Judea dohot Samaria uju mamarenta di Judea tolu raja (Jotam, Ahas, Hiskia Mika 1: 1) ulaonta nuaeng. Dia niula nasida? I ma patupahon ulaon pasahathon pelean situtungon na mansai arga (anak lombu marumur sataon, hambing tunggal marriburibu, miak marloksaloksa nang anak boha baju, Mika 6: 6-7) tu Ibana di bagas joroNa di Jerusalem, hape di ngolu siganup ari patupahon hajahaton na dihagigihon Debata, isara manomba debata ganaganaan (Mika 1: 5, 7), manutupi hageduhon dohot sipatupa hajahaton (2:1), mangarampas hauma ni halak (2: 2), mangarampas ulos dohot baju ni pamolus (2: 8), paruarhon/menggusur angka ina sian bagas hasoloan nasida (2: 9), angka induk pabiasbiashon uhum dohot papeol nasa hatigoran (3: 9), pauliuli ibu kota marhite hageduhon (3: 10), manjalo sisip di na mandabu uhum, laos angka malim manjalo upa uju mangajari (3: 11), angka panurirang manjalo perak laho pamora diri (3: 5, 11).\nSongon i ma dos a ni angka uluan nasida i, sampe pola didok Debata Jahowa songon on: "Nunga tung siap jolma na daulat sian tano on, jala ndang adong halak na tigor nanggo sada di tongatonga ni jolma. Tung saluhut nasida mangarop di mudar, sai masitaonan sambal do nasida be tu donganna. Girgir do tangan nasida mangulahon na roa. Tole pangarajai mangigil silehonlehon, jala panguhum manjalo sisip, jala halak na bolon guru roaharohana do manghuling, gabe marpiupiu hajahataonn dibahen nasida"(Mika 6: 2-3). Sude uluan nasida, i ma raja, malim, panurirang, patupahon panombaon tu Debata na lipe, na palsu, i ma: Pasahat pelean na arga tu Debata laho manghuphupi dosa angka hajahaton nasida i.\nDipanghulingi Debata hita asa mangulahon uhum nang holong ni roha di habasaon dodhot marserep ni roha di joloNa di tingki nuaeng on di dekade paduahon abad pa-21-hon on. Boasa? Adong dua na ringkot pamanatonta songon siala boasa dipanghulingi Debata hita nuaeng dohot hataNa. Dia ma i?\nNaparjolo, ala nang di tingkinta nuaeng on, dung songon i lelengna dipatupa angka bangso demokrasi na lam denggan, na so holan demokrasi na formal be, alai demokrasi na lam subtansial asa ganup natorop, ndang holan saotik jolma, boi denggan mangolu dohot mardohar, ai so boi be marlomolomo angka uluan papeol uhum, tong do taida martubuan angka uluan na marlomolomo patupa songon na pinatupa ni bangso Samaria dohot Judea songon na andar di ginjang i. Jala na mambahen hita lomos i ma, lam bahat rakyat na manghalomohon uluan na songon i, na mandopang nasida, na mamillit nasida gabe uluan, gabe presiden.\nBoi do taida i di hadirion ni Presiden Amerika Serikat, Donald Trump. Diboto rakyat do dia na niulana andorang so gabe presiden ibana, i ma patupahon na so jadi tu manang piga boruboru dohot patupa ulaon papeol uhum marhitet na mandok rugi perusahaanna jala ingkon pailit, asa unang manggarar pajak ibana tu negara, alai tarpillit do ibana di Pemilihan Presiden dua taon na salpu. Tuani ma hatop rakyat Amerika umboto hadirion dohot pamingkirion nang ulaonna na sasintongna saleleng dua taon ibana mamarenta, gabe di pemilihan Tingki Parsitongaan di tgl 6 Nopember na salpu bahat situtu rakyat Amerika rot u angka kotak suara laho manulak kebijakan-kebijakan ni Presiden Trump.\nNdang dipillit rakyat be gabe Anggota Kongres sian partai ni Presiden Donal Trump. Nuaeng nunga gabe gumodang torop ni Anggota Kongres Amerika na so sauduran dohot ibana. Marhite i boi ma nasida mangotapi angka sangkap ni Presiden Trum na so denggan na so boi patupaonna ia so diloas Kongres Amerika. Sada na so denggan na naeng patupaonna i ma manutup bantuan kesehatan tu angka napogos, i ma na naung dipajongjong Presiden Barack Obama andorang so gabe presiden Donald Trump. Bantuan kesehatan tu marjuta rakyat Amerika na pogos digoari Obama Health Care. Marhite i do dipatuduhon negara dohot rakyat Amerika ulaon holong ni roha marhite habasaon tu angka na pogos. Alai saleleng dua taon mamarenta nunga sanga disegai Presiden Trump angka nilai-nilai demokrasi naung disuanhon bangso Amerika na martujuan laho manulak manang ise parhuaso manang uluan papeol uhum dohot patupa na so tigor di ngolu on, nang mangasahon gogo nang hepengna laho manusai ngolu ni na pogos.\nAut umbahat rakyat Amerika di taon 2016 ro tu kotak suara pemilihan umum manulak ibana gabe presiden, ra ndang sanga dipatupa ibana angka na maralo tu prinsip-prinsip demokrasi. Ndang holan di Amerika masa na songon i, i ma diloas rakyat tarpillit angka sipapeol uhum dohot sialo hatigoran, alai dohot do di angka bangso secara global dohot secara nasional nang lokal. Loas taida do na bahat sian angka na mamillit sipapeol uhum dohot sialo hatigoran i ro sian angka na manggoari dirina parugamo na daulat. Angka na ringgas marminggu. Angka na ringgas pasahat peleanna di angka ulaon parugamoon nasida. Gabe hira marisuang angka perjuangan demokrasi naung dipatupa angka bangso dung porang portibi na paduahon, na mangalo sipapeol uhum dohot sialo hatigoran.\nNapaduahon, ala di tingkinta nuaeng, atik pe lam doras parnangkok ni hagogoon ni humanisme di portibion, i ma pamingkirion na mandok ndang pola be sai marsigantung tu Debata jolma i jala ndang pola be sai tangihonon ni jolma i angka hat ani Debata na tarsurat di Bibel i ala ndang ampit be i songon poda tu hajolmaon di partingkian postmodernismeon, sae ma tapangasahon hagogoon nang hapistaran ni jolma, taida do di sandok partibion haheheon ni parugamoon. Kebangkitan agama-agama. Lam marjongjongan do angka bagas na dipangke jolma manomba Debata. Lam dipatuduhon parugamo do ise ibana sian paheanna, angka na daulat nasida ninna. Lam ringgas do jolma patupa pilgrimage (= manopot dohot martangiang di pusat-pusat parugamoon), ndang holan tu pusat-pusat utama isara Jerusalem, Mekah, Roma, nang tu China dohot India, alai dohot do tu angka pusat-pusat agama lokal, ndang holan na pinatupa ni angka turis, i ma angka na ringgas mananda manang aha pe i na khusus di angka inganan nang negara na asing sian ngoluna na somal di luatna, alai dohot do nang pinatupa ni angka penduduk lokal.\nUgamo Parmalim pe, ugamo ni halak Batak andorang so ro jala tubu Hakristenon di tongatonga nasida, hehe do nuaeng. Di hita di Indonesia sai gok do angka gareja di ari Minggu I, songon I nang angka inganan panombaon ni angka parugamo asing sian Hakristenon. Alai na mambahen hita lomos i ma, lam hehe parugamoon di bahat bangso dohot negara di portibion, ba lam nangkok jala nalnal do ulaon papeol uhum dohot hageduhon songon i nang ketidakadilan dipatupa angka na dohot di kebangkitan agama-agama i. Ndang apala taida na lam jongjong uhum.\nNdang apala taida bahat parugamo na pajongjong uhum dohot patupa hatigoran. Ndang apala taida lam denggan sistim panarihonon tu angka napogos di angka negara-negara di dia jebu kebangkitan agama-agama i, alai lam so disarihon angka namora parugamo i do angka napogos. Lam ditindos angka penguasa ni perusahaan-perusahaan nab alga nang na metmet do angka parkarejo. Usaha ni angka parkarejo mendesak angka pengusaha asa menghargai angka hak-hak ni parkarejona asa boi denggan mangan dohot angolu unang holan lojana di nasida, dialo nasida marhite na manggarar halak na karejo ndang sahat tu pensiun, alai manggarar nasida dohot sistim kontrakan na jempek. Loas taida do na ndang lam dipadenggan sistim sosial di bahatan negara.\nLapatanna, lam holit do angka parugamo na sukses di angka usahana patupahon na denggan tu angka napogos. Baliksa disusai nasida do angka na pogos. Dirampas nasida do hak-hak ni parkarejo na pogos.\nSihalashononta do di tongatonga ni bangsonta na pinatupa ni pamarenta padengganhon sistim sosial di negaranta. Atik pe ndang dope songon na pinamasa ni angka negara-negara Eropa na mamangke sistim ekonomi na bebas alai tong na sari di angka na pogos, na talu, na gale, na so marama so marina (isara na pinatupa ni negara-negara Eropah Barakat isara Jerman, Bolanda, Prancis, dohot negara-negara skandinavia), tamba ni angka ulaon na pinatupa ni Departemen Sosial tu angka na marsahit sosial songon sisaleleng on nunga dipungka pamarentanta manarihon angka na pogos dohot angka na metmet marhite program\n(i) Kartu Pintar asa boi marsikkola anak ni na pogos, (ii) Kartu Sehat asa boi marubat rakyat napogos, dohot (iii) Kartu Sejahtera asa boi tarurupi angka keluarga na so tuk jongjong dohot mardalan ala ni hapogoson, laos dipatogu sistim Jaringan Kesehatan Nasional (BPJS) asa boi rakyat marubat, jala di ujungna gabe boi togu ketenaga Kerjaan ni bangso Indonesia, masa hatigoran. Jala angka rakyat pe nunga diurupi asa boi marusaha marhite na pamurahon mangurus Sertifikat Tano nasida. Angka rakyat di angka huta dohot di kelurahan pe nunga diurupi negara laho patupahon kegiatan ekonomi rakyat na kreatif marhite Dana Desa dohot Dana Keluarahan. Angka sipapeol uhum pe, i ma angka koruptor nunga lam bahat na diboan tu uhum. Bahat angka uluan (Bupati) nang angka sibahen uhum (Anggota Dewan) nang angka sipajongjong uhum (angka hakim) na diboan tu uhum ala parsidohot di ulaon papeol uhum, tindak ketidakadilan.\nSaleleng on halak Kristen di Indonesia patupahon ulaon habasaon na metmet do di angka huria nasida. Ringgas hita marminggu, alai sai taurupi do angka ruas ni huria na metmet dohot na dangol di tongatonganta. Jala nunga lam miduk torop ni ruas ni hurianta na so patupahon angka ulaon na so tigor songon pinatupa ni angka uluan ni bangso Samaria dohot Judea di tingki panuratan ni buku panurirang Mika i. Tauduti ma i. Alai di tingki na dos ingkon dohot ma hita patogu ulaon patupa uhum dohot ulaon holong ni roha di habasaon pinatupa ni negaranta.\nNdang adong lapatan ni bangsonta Indonesia nang halak Batak Kristen targoar bangso parugamo na seremonial dohot na mamboan pelean tu Debata sian na otik sahat tu na godang, molo di tingki na dos tapatupa ulaon papeol uhum dohot tapasombo angka napogos ndang dapotan ulaon habasaon sian hita. Ndang adong lapatan ni panombaonta tu Debata di parmingguon dohot di partangiangan na marragam i jala marisuang do pelean na marragam i na tapasahat tu Debata ganup minggu molo di tingki na dos tapapeol uhum dohot tapatupa ulaon na so tigor di jabunta, di ulaonta na marragam i, nang maradophon angka donganta jolma na pajumpang dohot hita di ngolu on. Ndang lomo roha ni Debata mida hita.\nGariada ro ma Debata manguhum hita nang angka pinomparta di ngolu on dohot angka dalan-dalan ni Debata na so tatagam. Najolo tu bangso Samaria dohot Judea i dipamasa Debata uhum tu nasida. Didok Debata tu nasida songon on, jala saut do i masa tu ngolu nasida dung panurirangon ni si Mika:\n"Jadi ida ma, ruar do Jahowa sian ingananNa, jala tuat Ibana jala mardalan di atas buntulbuntul ni tano on. Jadi malala ma angka dolok di toruNa, jala mabola angka rura, songon pantis maradophon api, songon aek tangkuju na mabaor sian robean, ala ni pangalaosion ni si Jakob do saluhutna I, jala ala dos ani pinompar ni Israel"(Mika 1: 3-5).\n"Tung tarbahen ahu ma marsombusombu mida hatian hajahaton dohot mida batu timbangan ni pangansion di bagasan puro? Ala gok hadoboon halak na mora di bagasan huta i, jala pangisina i manghatahon gabus, jala sipaotooto do dila nasida di bagasan pamangan nasida. Ahu pe antong matemate ne ho bunuanHu, jala tarulang ho bahenonku ala ni dosam" (Mika 6: 11-13).\nLaos dohot do rumang ni uhum ni Debata na jorbut on pamasaonNa tu na mamele tu Debata alai papeol uhum dohot mambahen na so tigor tu donganna jolma tarlumobi tu angka na metmet, na so tuk mangondihon dirina na mangihut on:\n"Mangan pe ho, hape ndang butong, jala haraparonmu maringan di bagasan butuham, jala na niulahonmu laos so marlua, jala na pinaluam pasahatonKu do tu podang. Manabur pe ho hape ndang adong gotilonmu; mardege parbue ni jetun pe ho, hape ndang jadi miahanmu ho dohot miak nang mangilang parbue ni anggur ho, ndang jadi inumonmu anggur I" (Mika 6: 14-15).\nAla ni i, ndang adong pilihan na asing dihita dung manangihon tona ni Tuhanta tu halak Kristen Batak sadarion asing ni patupa na tinonahonNa i sadarion, i ma Patupa Uhum, ndang baliksa Papeol Uhum; Patupa hatigoran/keadilan, ndang baliksa mambahen na so tigor tu donganna jolma; jala dung tapatupa pamaresoon diri marnida angka parangenta saleleng dung tubu hita tu portibion sahat tu sadarion, jala saleleng dung tardidi hita tu bagasan goar ni Debata Sitoludasa i sahat tu nuaeng, tapaserep ma rohanta di jolo ni Debata. Tapangido ma tu Ibana asa asi rohaNa di hita, asa disalpuhon Ibana angka dosanta maradophon Ibana dohot maradophon donganta jola. Tadok ma tu Ibana songon na sinurathon ni panurirang Mika:\n"Tung ise ma Debata songon ho, na marpamuati di dosa jala na umbolus pangalaosion ni parlaianNa na teba i?" (Mika 7: 18).\nLaos tapapos ma rohanta mandok tu dirinta molo tangkas taboto jala taauhon hasdosaonta di ulaon papeol uhum dohot patupa ulaon na so tigor:\n"Ndang tongtong Ibana marsigomos marro ni rimas, ai manghalomohon asi ni roha do Ibana. Sai marpangulahi do rohaNa, jala popoanNa do angka hajahatonta; jala reonghononNa do sude dosanasida I tu laut apala na umbagas" (Mika 7: 18-19).\nAlai ndang aluson ni Debata tangiangta mangido hasesaan ni dosanta i molo ndang tutu situtu tapatupa ulaon pamaresoon diri di bagasan parmingguonta sadarion sahat tu ujung ni minggu na ro on (tanggal 17 Nopember 2018) jala dung i. Ulaon pamaresoon diri i ingkon do patupaon ni halak Kristen marsadasada, tarlumobi angka uluan di tongatonganta, di bagasan huria nang di duru ni huria. Ai molo ndang muba angka uluan (angka raja, malim, panurirang) taruhum ma sude, ndang holan angka uluan alai dohot do angka na niuluhon nasida. Ingkon dohot do tong ulaon pamaresoon diri i patupaon ni sude, uluan nang na diuluhon. Alai tahe, ingkon dohot do punguan i patupa pamaresoon diri.\nMolo ndang tapatupa ulaon pamaresoon diri i dohot parsitutuon, unang tarsonggot hita molo taida tompu di ngolunta marsadasada nang ngolu ni punguan i, huria manang bangso di tirket na marragam i uhumon ni Debata. Marjema ma angka na madabu tu tangan ni panguhumon ni Debata. Alai martua do angka na disesa Debata dosana ala olo patupa panolsoion diri, jala marsitutu ndang mangulahi mardosa maradophon Debata dohot donganNa jolma.\nTapungka ma mandalani ariarinta tu joloan on patupa uhum, patupa angka ulaon holong di habasaon. Basa ma hita maradophon donganta jolma sian nasa na boi tarbahen hita. Unang ginjang rohanta di jolo ni Debata mandok sintong do na taula. Alai tapaserep ma rohanta di joloNa, asa bungka hasesaan ni dosanta sian asi ni rohaNa, jala tarbahen hita tu joloan on patupa angka ulaon habasaon di jabunta, di humaliangta, nang marhite ulaonta na marragam i. Amen.


Kapusin Medan: Teks doa-doa HR SP Maria Diangkat ke Surga - bahasa Batak Toba\nTeks doa-doa HR SP Maria Diangkat ke Surga - bahasa Batak Toba\nARI REA MARIA TARHINSAT TU SURGO\nSadarion tareahon do Maria tarhinsat tu surgo. Diajarhon Huria i do ia Inanta Maria na so marlindang jala ias sian dosa dung simpul saluhut ulaonna di tano on marmulia do. Alanii tarhinsat do ibana tu hamuliaon surgo rap dohot pamatang nang tondina.\nDipatimbo Tuhan ido ibana songon Jesus, anakna, naung manaluhon dosa dohot haholomon. Asa ari rea on gabe sada panghirimon na balga do di hita na naeng mangajari hita mangihuthon tiruan na denggan na binahenna huhut asa lam marpangusandean hita tu Tuhan i, songon Inanta Maria di tingki ngoluna di tano on.\nAle Debata Namarhuaso jala na manontong, Inanta Maria na so habubuhan nunga tarhinsat tu surgo di bagasan hamuliaon rap dohot pamatang nang tondina. Hupangido hami, patubu ma roha di hami laho mangeahi hangoluan na di ginjang, asa tama hami taruli di hamuliaonNa. Marhitehite Jesus Kristus, Tuhan jala Sipalua hami, na marsada dohot Ho di bagasan Tondi Porbadia, na mangolu jala mangarajai, Debata, ro di saleleng ni lelengna.\nM: Marhite Inanta Maria, mian do Debata Ama di tonga-tonganta di bagasan Kristus AnakNa i. Di bagasan pangurupion ni Inanta Maria tapasahat ma angka tangiangta asa lam tatanda Debata marhite Jesus, AnakNa i.\n1. Tatangianghonma Amanta Paus, Uskup dohot angka Malim. Ale Debata, dongani ma Amanta Paus, Uskup dohot angka Malim asa tongtong margogo nasida laho marmahani ruasMu mardongan haporseaon na togu songon Inanta Maria tingki manjalo tohonanna gabe Ina ni Sipalua i. Martangiang ma hita...\n2. Tatangianghon ma partogi ni masyarakat. Ale Debata, patiur jala dongani ma partogi ni masyarakat nami mardongan sondang ni holongMu asa sude ulaon dohot panghobasion nasida tongtong diulahon mardongan holong dohot serep ni roha songon Inanta Maria. Martangiang ma hita...\n3. Tatangianghon ma angka inanta. Ale Debata, sai anggiat ma angka inanta mamereng tiruan na denggan ni Inanta Maria di na laho mangaradoti ulaon nasida di ruma tangga. Martangiang ma hita...\n4. Tatangianghon ma dirinta sandiri. Nang hami pe ale Tuhan, patogu ma haporseaon, panghirimon dohot holongnami asa lam tolap hami manaluhon angka ulaon na so ture mardongan holong. Anggiat ma marhite i lam boi hami mandok mauliate di ganup parngoluan nami jala mamuji habasaonMu. Martangiang ma hita...\nM: Ale Debata Namarhuaso jala na manongtong, mandok mauliate do hami ala naung tarhinsat Inanta Maria tu surgo mardongan hamuliaon. Porsea do hami pasautonMu do janjiM tu angka na porsea tu Ho, ima hatuaon na saleleng ni lelengna. Tangihon ma tangiangnami on marhite Kristus Tuhan nami.\nTANGIANG PASAHATHON SILUA\nAle Debata, sai jalo ma siluanami on songon tanda haradeon ni rohanami mangihuthon tiruan haporsean ni inanta Maria na tarhinsat tu surgo. Mardongan las ni roha alani api ni holong, manghirim do hami laho marsada dohot Ho sogot. Marhite Kristus Tuhannami.\nTANGIANG DUNG KOMUNI\nMartangiang ma hita.\nAle Debata Nasunbasa, nunga hujangkon hami sakramen haluaon marhite Ekaristi Nabadia, ima pelean ni AnakMi. Hupangido hami tu Ho, sai anggiat ma marhite tangiang ni Inanta Maria na tarhinsat tu surgo di bagasan hamuliaon, taruli ma hami di hamuliaon haheheon ni AnakMi. Marhite Jesus Kristus, Tuhannami, na mangolu jala marhuaso, ro di saleleng ni lelengna.\nTerjemahan bebas sian:\nBuku Misa Hari Minggu dan Hari Raya,\nKomlit Keuskupan Agung Semarang,\nSdr. Cypriano Barasa, OFMCap.\nDiposting oleh Cypriano Barasa di 17.18


Boru Saroding Pandiangan, Cerita Rakyat Sumut » Budaya Indonesia\nBoru Saroding Pandiangan, Cerita Rakyat...\nHatopma boru Saroding mangalakka tu jabuna, alai pintor dipangkulingi baoa par solu i ma ibana: "Boru nirajanami, ai boasa hamu humibu-hibu mulak?"\nSonggot ma rohani boru Saroding, dipaso ibana ma lakkana, huhut ditailihon tu lahi-lahi namanjou i. Bah..., tung mansai jogi jala tongamma baoa on, inna rohana. Didok ibana ma sidalianna nanaeng godang dope siulaon na di jabu, ido umbahen hatop ibana mulak. Marsitandaan ma nasida, dipaboa lahi-lahi ima asalna sian dolok ni Rassang Bosi-Sabulan namargoar "Ulu Darat". Disi do inna ibana maringanan. Dipatorang baoa ima aha do sakkapna mandapothon boru Saroding, jala dipangido ibana ma asa dipantadahon tu natua-tuani boru Saroding. Ala pintor lomo rohani boru Saroding marnida baoa i, las ma tutu rohana; rap mardalan ma halahi tu hutana. Hurang tibu nian didok rohana sahat tu huta, asa pintor dipatandahon baoa i tu natorasna.\nDang sadia leleng dibege ibana ma tunggane dolina manjou goarna, asa dibukka pittu ni jabu. Hinsat ma boru Saroding mambuka pittu jala pittor dihatahon ibana ma tu tunggane dolina i na adong sada ulok na mansai bolon di jolo ni jabu i. "Dang pola boha i, ulok na burju doi," inna tunggane dolina mangalusi.\nSian nadao pe nungnga diboto ibana soara ni ulok i, mardisir-disir do soarana. Humalaput ma boru Saroding manabunihon ibotona natolu i tu ginjang ni para-para, martabuni di toru ni bukkulan ni jabu, asa unang dibereng tunggane doli na i. Sahat ma tu jabu amanta na i, alai pintor songon na asing ma panganggona. "Ai songon na adong uap ni pamatang ni manisia huanggo?" inna ibana manukkun boru Saroding.\nBusisaon ma boru Saroding, humalaput ma ibana mambahen sipanganon ni lahi-lahi nai. Dung sidung marsipanganon, modom ma halahi. Alai anggo mata dohot igung ni tunggane doli nai sai maos do momar jala dipasittak-sittak ala adong inna uap ni jolma di jabu i. "Dang adong halak na asing di jabutta on," inna boru Saroding, "Modom ma hita, nungnga mansai bagas be borngin." Alai sai lulu do tunggane nai di uap ni manisia i, ba ujung na rupani, mardongan biar dipaboa boru Saroding ma naro do hula-hula ni halahi sian Samosir ala masihol mamereng halahi nadua. "Sombakku ma tunggane doli," inna ibana mangelek, "paloas ma akka ibotokki mandulo hita. Ai holan alani namasihol do hula-hulattai asa ro halahi tu tu dolok Ulu Darat on."\n"Ai aha do lehononmu na lae tu hami songon boan-boan nami tandani naung niebatan huta muna boru nami?" inna sahalak Pandiangan iboto ni boru Saroding i. "Nauli ma raja nami," inna baoa i mangalusi. Dilehon ibana ma sada-sada be gajut nagelleng naung marrahut tu akka hula-hula nai. Alai didok ibana ma: "Holan on do pe naboi tarpatu au raja nami, alai unang pintor bukka hamu gajut on di dalan manang dung sahat hamu tu huta muna. Dung pitu ari pe asa boi ungkapon muna gajut on." Diundukhon akka iboto ni boru Saroding ma hatani lae nai. Mulak ma halahi tuat sian dolok Ulu Darat, marsolu ma muse sahat tu Samosir. Dung sahat halahi di huta nasida, dipatorang ma rupani tu inanta na be pardalananni nasida jala dipatuduhon ma boan-boan na nilehon ni lae nasida.\nSongon na marungut-ungut ma sada Pandiangan on alana holan gajut nagelleng naso diboto isi na do di lehon lae nai tu hasida, hape nungnga loja halahi mangebati tu dolok Ulu Darat. Jeppet ma sarito, sada Pandiangan on dang sabar paimahon pitu ari songon natinonahon ni lae nai. Marsogot nai pintor di suru ma inanta be mambukka gajut i asa tarboto manang aha do isana. Alai molo anggina siampudan (molo so sala), sabar do paimahon pitu ari, jai dang dibukka ibana gajut na ditiopna. Tek ma rupani, holan dibukka ibotoni boru Saroding gajuti, holan tano, hotang, hunik, dohot akka gulok-gulok do isina. Muruk ma ibana, diburai ma tunggane doli ni ibotonai jolma nasomaradat. "Ba hea do lak songon on ma lehonon na tu hula-hula na?" inna halahi mardongan rimas. Dibolokkon ma gajut i. Sai dijujui ma asa anggina na sada nai mambukka gajut i, sarupa do isina manang dang. Alai martahan do anggina i dang mambukka gajut i sampe pitu ari.\nDung hira-hira piga bintang (najolo, dang bulan di dok, bintang do. Jadi sabintang, sarupa mai sabulan di saonari), dipangido boru Saroding ma tu tunggane na asa dipaloas ibana mandulo huta ni natorasna, ala tung mansai masihol ibana inna. "Hatop pe au mulak," inna ibana do mangelek, asa dipaloas tunggane na. Songon na borat do diundukhon lahi-lahi nai pangidoanni boru Saroding. "Adong gorathu dang na laho mulak be ho tu Ulu darat on," inna tunggane doli nai. Sai dielek-elek boru Saroding ma lahi-lahi nai, marjanji do ibana dang leleng di huta ni natorasna. "Sombakku ma raja nami, palias ma i. Hodo tungganekku, dipasonang-sonang ho do ahu saleleng on, dung parsonduk bolonmu au. Pintor mulak pe au," inna boru Saroding mangelek. Ala nungnga sai torus dipangido jala dielek boru Saroding, ba dipaborhat lahi-lahi nai ma ibana sahat tu topi tao ni Ransang Bosi.\nSada bulung do inna dibuat lahi-lahi nai dibahen gabe solu nalaho dalan ni boru Saroding. Alai didok ma hata na parpudi: "Boru Saroding nauli, boru ni raja do ho. Jadi porsea do au di hatam namandok tung mansai holong do roham tu au. Jai porsea do au ikkon hatop do ho mulak sian huta ni natorasmu. Jai ikkon marpadan do hita diparborhathon songon mangarahut holong ni roham tu au." Diundukhon boru Saroding ma, jala didok songon on: "Dok ma padan i tunggane dolikku naburju." Dungi didok lahi-lahi nai ma padan songon paborhathon boru Saroding naung hundul di solu: "Dekke ni Sabulan tu tonggina tu tabona, manang ise si ose padan tu ripurna tumagona."\nBorhat ma boru Saroding, dilugahon ibana ma soluna-na sian bulung-bulung i. Tung mansai tonang do tao Toba, dang adong umbak jala alogo pe mansai lambok, langit pe mansai tiar. Tading ma lahi-lahi nai manatap sian topi ni tao, bohina tung lungun do ditadinghon parsonduk bolon na mansai dihaholongi rohana. Dang pola sadia dao dope boru Saroding marluga, manaili ma ibana tu pudi, didok ibana ma songon on: "Peh...! Bursik ma ho, ai dang jolma ho hape. Somba on do ho! Ulok nabolon! Unang dirippu ho nalaho mulak be au tu ho! Palias mai. Ai so jolma ho..." Holan sae didok boru Saroding hatana, pintor ro ma alogo halisunsung dht udan na marimpot-impot. Tao ipe pintor timbo galumbangna. Mabiar jala songgot ma rohani boru Saroding. Sai dilugai ibana solu nai alai dang tolap mangalo umbaki. Dang sadia leleng pintor balik ma solu na, manongnong ma ibana jala gabe dohot ma ibana sombaon pangisi ni tao i...\nSahat tu sadari on dihaporseai sabagian pangisini Rassang Bosi, Dolok Martahan, Sabulan, Palipi, Mogang, Hatoguan, Janji Raja, Tamba, Simbolon, do turi-turian on-dohot nagabe boru Saroding pangisini tao i. Sai manat-manat do halak molo mangalewati tao i, dang marsitijur, dang boi mambolokhon akka na kotor tu taoi, jala unang tuit-tuit molo pas marsolu, markapal, manang marbot. Jala lahi-lahi ni boru Saroding gabe dijouhon do i "Amangboru Saroding." Alani holong na tu boru Saroding, sipata tuat do inna ibana sian Ulu Darat tu tao i, bahat do inna halak naung hea mamereng: ulok na saganjang hau ni harambir/kalapa do inna marlange-lange di tao i.\nDi Sabulan pe, apala di topi ni dolok Ulu Darat i, di huta Pandiangan, adong do sada inganan namargoar "Parpangiran ni Namboru boru Saroding." Buni do inganan on, godang hian dope hau songon tombak. Alana sian na met-met nungnga manusia na sok ingin tahu au, nungnga hudalani inganan on, hutogihon akka ito, namboru, inangudakku, alana au sandiri pe mabiar do mardalan sandiri tusi. Adong do sada hau nabolon di ginjang ni mual na diyakini akka jolma (kessuali akka pangula ni huria) songon inganan parpangiran ni boru Saroding. Percaya tidak percaya, di ranting ni hau i tubu utte pangir (jeruk purut), semacam tanaman benalu, alai dang boi buaton i. Tokka do inna molo dibuat, olo ro parmaraan. Alai molo maruntung do naro tu si, pintor dabu do annon anggir i, diboan ma i tu jabuna be. (panuturi: Suhunan Situmorang, penulis novel ‘Sordam’).


SUHI NI AMPANG NAOPAT – TanoBatak\nSUHI NI AMPANG NAOPAT\nTung maol do najolo dilupahon halak Batak haporseaonna tu Mulajadi Nabolon. Dung lam laon tingki, dilupahon ma i ala dung ro parbinotoan naimbaru jala mabiar halak Batak mandok Mulajadi Nabolon. Alai ombas saonari on, lam pistar halak Batak, dilului ma hasintongan ni angka hata pandohan i, lam diparhatutu ma na so sala mandok Mulajadi Nabolon sijadihon nasa na adong mangihuthon parbinotoan dohot haporseaon ni halak Batak. Alai nang pe songon i hurang dope parbinotoan ni natorop nabidang taringot tusi sian ugari Habatahon\nIanggo ompunta najolo sai dilului do hahotan ni harajaonna na “marsuhi ni ampang na opat”. I do ojahan ni saluhut adat dohot uhum ni halak Batak. Ojahan i ma nidokna Tona, Poda, Patik dohot Uhum. Angka i do sabor na so jadi langkaan jala ndang jadi suruhon. Naung marpangoloion tu Mulajadi Nabolon do molo dung hot nasida disi.\nDua bagian pandohotan ni suhi ni ampang na opat i, jala tong do opat, ima; Pandohotan parjolo ima; Parbinotoan, Haporseaon, Pangoloion dohot Parulan. Na opat on tarrimpun gabe sada ima Habonoron. Pandohotan paduahon ima; Haserepon, Habengeton, Hapantunon dohot Hahormaton. Na opat on tarrimpun gabe sada ima Hadaulaton. I ma suhi ni Harajaon ni Mulajadi Nabolon pinahot ni halak Batak najolo di harajaonna. Dilapati do i dibagasn sada hata; disi hita hundul disi Ompunta Martua Debata. Disi ojak harajaonna, disi ma ojak (singa ni) harajaon ni Mulajadi Nabolon. Ndang tarpatudos i tu loloan ni “napulpal”.\nRaja Uti, ima Raja parjolo di halak Batak na paojakhon harajaonna “marsuhi ni ampang naopat”. Hombar tusi, ia gondang ni Raja i mangihuthon parbinotoan ni angka pargonsi digoar do “suhi ni ampang naopat”.\nTona do tu Raja Sisingamangaraja sian Mulajadi Nabolon “maningahon” pandohotan ni na opat ragam nangkin dibagasan “adat” dohot “uhum” ojahan ni harajaonna, jala ditandosi Raja Uti do i tu Raja Sisingamangaraja (I) asa hot pangulahonna. Ima natarrompu dibagasan padan tabutabu sitarapullang. Harajaon ni Sisingamangaraja pe tong do mar-suhi ni ampang na opat Hombar tusi do pandohotan ni adat ni Batak, tong do marsuhi ni ampang na opat asa gok pangulahonna.\nDung dipapita Raja Sisingamangaraja ojahan ni harajaon Bius, dipatota do asa marharajaon suhi ni ampang na opat. Boi do dapot barita on di Bius Toba, ia rajana opat do. Didok ma i Raja Naopat manang raja maropat. Molo tung adong pe angka partohap na asing, adong do panggoarina be manang raja na ualu asing sian naopat ondeng.\nDi adat Batak pe, ndang hot adat i ianggo so dipanjouhon tohonan suhi ni ampang naopat, ima na nidokna pandohotan ni ulaon i. Ima, dongan tubu, hulahula, boru dohot raja. Didok ma podana, “manat” mardongan tubu, “somba” marhulahula, “elek” marboru, “pantun” marraja. Laos dipaihuthon do dohot uhum tusi, molo sala tu suhi ni ampang naopat, ingkon; “sulangan” dongan tubu, “parpisoan” hulahula, “parulosan” boru, “bulangbulangan” raja.\nDung lam sengsang adat Batak, holan sada ragam nama binoto ni halak Batak suhi ni ampang naopat uju di ulaon adat, ima pamarai/pangamai, simandokhon/iboto, sihunti ampang/pariban, dohot boru/parorot (namboru).\nSitogu sabuk tu pudi do didok natuatua sigete nonang sipalinjom hasintongan ni adat dohot uhum. Songon hata ni boru-boru nariting do pangkuling ni sitogu sabuk tu pudi. ndang tarpasingot. Aut tung sura pe dipodai asa marparbinotoan, dipaingot asa marpartinandaan, insak-insak dohot ragam ni hata na roa do pamintoranna.\nHalak Batak saonari godangan nama maroloan tu anakna songon taganing. Asal ma sonang roha ni naumposo, jahul petaho sian adat dioloi natuatua nama, ala dijaga “hatangkangon” ni angka naumposo na girgir marumpamahon eme namasak gigagat ursa ujungna amporotan ma, alana somalna sai duhut narata do digagat ursa.\nTudos ma halak Batak sisongon on niumpamahon ni natuatua; natungging do na teal songon hudon na so hinarpean.\n16 respons untuk ‘SUHI NI AMPANG NAOPAT’\nMauliate ma Amang di hatorangan naung pinasahatmu dison nunga tamba parbinotoan, sai tarpaima roha do akka poda si songon on.\nOswald T Tampubolon berkata:\nSaya risau akan pernyataan:\nHalak Batak saonari godangan nama maroloan tu anakna songon taganing. Asal ma sonang roha ni naumposo, jahul petaho sian adat dioloi natuatua nama.\nBilamana dibiarkan, maka kemusnahan adat Batak tinggal menghiutung hari.\nAlangkan baiknya kalau ada versi bahasa Indonesianya karena saya kurang paham seluruh bahasa batak yang ada dalam tulisan ini. mauliate.\n*** Akan diupayakan sambil dalami bahasa batak ya 😉\nSetuju dengan lae Oswald T Tampubolon,alai bohama bahenon nunga ummalo nuaengon anakna sian amana,lumobi molo naung denggan karejona jala godang hepengna olo gabe dipaksahon nadirohana tu natorasna. Molo sodioloi olo mangaruntus,gabe tarpaksa ma dioloi nangpe naung pilit diroha ni natorasna.\nGabe mangandung sip nama amana “Dang simanuk-manuk sibontar andora,dang sitodo turpuk siahut lomo ni roha” (tidak si ayam-ayam si putih dada,tidak si suka hati siambil saja) songon ama ni benget.\nJaman saonnari on nunga hepeng be mangatur saluhutna, Alana iboto akka raja parhata doi salah, alai dioloi mai alana nungga dibayar dohot hepeng parhatai.\nPorlu do bahenon muna amang songon pertemuan laho mambahas manang palurushon adat i.\n*** Angka dongan ma nian mambahen, ro pe hami… Mauliate\nFebruari 15, 2008 at 4:19 am\nsecara tidak sadar sisa perjuangan lebih dari 30 Tahun dijajah sibontar mata….kondisi inilah pada awalnya yang membuat orang-orang Batak sekarang ini menjadi Batak “Nalilu” yang tidak lagi mengenal Rajanya. Berawal dari ketakutan mengucapkan kata Raja, akhirnya mencoba melenyapkan satu kaki dari Suhi ni Ampang Naopat , yang akhirnya menjadi Dalihan natolu.\nMaret 14, 2008 at 11:07 am\nBudaya menggambarkan tingkat kecerdasan suatu suku bangsa . budaya yang baik adalah budaya yang mampu mendatangkan hal hal yang positif dan berguna bagi kehidupan kita sekarang\nSalah satu budaya batak yang terus dilestarikan adalah budaya yang mengatur tata cara bersosial di masyarakat batak. Konsep ini dikenal dengan suhi ni ampang naopat yang kemudian seiring dengan waktu dimana konsep teologis semakin mendapat tempat dihati masyarakat batak konsep suhi ni ampang naopat mengalami pergeseran menjadi dalihan natolu, dari 4 pilar utama menjadi 3 pilar utama, 1pilar yaitu Raja dipindahkan menjadi konsep tersendiri yang tidak terlepas dari kehidupan batak, yaitu Gereja (jauh sebelumnya berkat/pasu pasu bukan dari gereja, tetapi datang dari Debata mula jadi nabolon, sang raja batak)\nJadi marilah kita pertahankan budaya ini sampai anak cucu kita\nAgustus 29, 2008 at 8:48 am\nNang ape adong pergeseran manang perubahan taringot tu paradaton ni hita halak batak, diangka luat dohot huta naasing tarlumobi di generasi muda alai ingkon ma nian adong tetap dokument, surat taringot tu adat batak yang sebenarna, jala molo boi dihamu natua-tua nami nadibona pasogit unang ma olo diajari angka naumposo molo memang nasotingkos do. unang songon poda ni umputa :\nOmpung naparjolo martungkothon siala gundi napinungka ni angka naparjolo gabe dipauba napar pudi sesuai selera dan kemauan asa sonang rohana.\nOktober 16, 2009 at 4:35 pm\nmolo ta jaha kamus Budaya Batak na pinature ni MA.Marbun & LMT Hutapea. adongdo bagian paopaton ni dalihan natolu, ima na margoar sihalsihal. Aha do fungsi ni sihalsihal di dalihan na tolu. sarupa do i tu suhi ni ampang na opat?\nAdat pinungka ni omputta naparjolo taihuthon sian pudi adat dia mai huroha ?yang dimaksud ? ima adat sipahoras daging dohot tondi sipagabe naniula sipasinur napinahan asa manghorhon kemak muran diparngoluon on tu subject ni napinangihon\ncontoh ump, Tubu ma tandiang dipogu ni alaman burju burju ma hamu martangiang\nasa jumpang mu angka parsaulian nang pe ditingki so panagaman (tak terduga datangnya berkat itu yang Tuhan limpahkan karena doa tadi ) kita lihat konteksnya\nMolo so adong antong relevansina tu hahorason dohot kemakmuran dohot sonang ni roha ………… ndang pola sai sude ihuthononta i horas be mada!!!!!!!\nober gultom berkata:\nTerima kasih untuk pencerahan yang diberikan…sungguh sangat bermanfaat. Apalagi saya yang di”tona”hon oleh Namboru Saroding untuk mempelajari Suhi Ni Ampang Na Opat sian panuturion Ompunta Mulajadi Nabolon…horas ma tu hita saluhutna\nAlogo Speed Siringo berkata:\nSattabi jolo dihita saluhutna, tarlumobi dihamu namambaen hatorangan Suhi ampang Naopat.\nsuhi ampang naopat i sebenarna melambangkon aha do i bolo dihita halak batak..?\njala aha do pengertianni na satohona Suhi Ni Ampang naopat i,.?\nJuli 7, 2013 at 6:55 am\nSatabi dihamu rajanami, songon au namanjaha postingan on manang ragam tulisan on, hurang jelas dope huattusi nai baen muna i ima ” SUHI NI AMPANG NAOPA ” Boasa sahat sappe Tu Mulajadi nabolon…? alana bolo nabinoto , sebelum adong agama di Bangso batak dohot undang undang, na mengatur sendi sendi kehidupan sehari hari di Bangso batak” Ima Dalihan Natolu. dan mengatur paradaton ni halak Batak” ima Suhi Ampang Na opat, jala nunga dibagasan suhi ampang Naopat on Dalihan Natolu i.\ndia do tutu satikkosna lapatanni Suhi ampang naopat i, jala aha do naopat i…..? mauleate\nJuli 7, 2013 at 7:06 am\nBelsem Sihombing berkata:\nMauliate ma Tulang, mansai singkop huhilala hatorangan on. Aut ma nian angka dongan (halak Batak) manjalo hatorangan on, asa lam mamoto di “haliluon” na saleleng on. Lam hinaringkothon do mangalului hapolinon ni habatahon i. Ahu sandiri mangantusi hatorangan on, panurat ni posting on hugoari ma i: ‘REFORMATOR HABATAHON’.\n(Penulis Skripsi: SPIRITUALITAS AGAMA MALIM (Tinjauan Religionum Terhadap Spiritualitas Agama Malim dan Implementasinya Terhadap Spiritualitas Kristiani), STT-Abdi Sabda Medan, 2012\ntindaon pakpahan berkata:\nnuaeng nungga tung godang moru impola ni adat batak na adong di pangarantoan on..gumodang na ma nuaeng holan asal jadi,pangidoanghu nian tu sude hita bangso batak,unang be sai ta orui impola ni adat naung tajalo sian akka natua-tua tarlumobi akka raja,asa unang mago adat ni bangso batak i…………mauliate


Sai na di baen do…. – Amani Partogi\n← Masiaminaminan – Partitur Koor ( AMA )\nTama sadarion…… →\nSai na di baen do….\nPosted on 10 Agustus, 2009 by Hendry Lumban Gaol\nSomalna di parpungu-punguan ni halak batak, dung sidung ulaon na maroboho, sai dipukka do nonang, lalun, manang didia pe taho, dirangrangi sian hata lalun sahat rodi hata na borat. Ai sada hasomalan ni halak batak ima nanidokna jambar hata. Sada cara laho pasangaphon akka dongan, dihalak batak, ima marhite na nilehon tikki laho makkatai. Taidao i diulaon ada, manang adat beguaha pe taho, sai dijouhon do donganna sahundulan, dongan tubuna, songan sahuta asa mandok hata. Ai didok do naso maradat molo dang nanggo pala dilean donganna makkatai. Nata pe jo, sai marulahulak hatai dipandokkoni be aha naung pinasahat ni na makkatai parjolo ido tong didok muse.\nSongoni do nang di na adong ulaon manogarnogari, sai sude do na ro i pasahat hatana, natape mulahulak dipandokkoni be. Ai molo so dilean na asing makkatai, ra sai adong do na hurang. Ta ida do molodi ulaon adat, olo do tuk sadari holanna makatai. Ido hape gabe adong na margelar raja parhata.\nDisada tikki, marpungu ma iba dohot akka dongan sabutuha, ima ditikki na dipamasa hami ulaon manogar-nogari. Dung sun ulaon i rupani, sai dipukka dongando nonang, jala sai gok do sihataan. Ai dang tor marmulakan be dope akka tutur, dung sippul ulaon i.\nDimulaima sian akka sahit namasa nuaeng, ra nungnga rappak hita umbotosa, na tung marragam do sahit saonari on. Adong ma na dalik sian pinahan lobu, sian manuk nang sian horbo manang lobbu pe taho. Hurang do pangantusion rupani boasa boi dalik sian pahan-pahanan akka sahit i. Adong do dongann naso haru porsea. Didok, mulai sian najolo, andorang di hitaan dope iba, nunga sai niallangan na margoari ( red-pilo ) alai datung manang mahua hita on. Nang di tano parserahan on pe, sai ido dipatupa akka tutur laho allangon, molo adong ulaon las niroha nang habot niroha.\nSipata molo nipikkiran, tung na tega do hitaon. Ia saonari, satadok ma akka horbo naso sigagat duhut i siboan sahit. Hape molo tabereng do tupudi. Ikkon adong do ihur-ihur i asa sah adat batak i. Ai satibbo dia pe sikkola ni gelleng, parumaen, sa mora dia pe artana, gok masna, gik jabuna, alai molo nunga marulaon, holan ihur-ihur i do gattina.\nTung sikkola pe boru ni rajai sahat rodi amerika, alai ollat ni sada ihur-ihur do leanon tu raja ni hula-hula i. Dang holan i, Tubu si ussok, nunga gotap rukkung ni pinahan sada. Dukkon laho boanon muse tardidi tu gareja, manang na makkatindakkon haporseaonna, tong ikkon tu sakkalan nanggo sa ekkor. Sahat ro di sikkola iba najolo, ikkon tong do pinahan i tu panggadisan. Si raja tega do hita on sude. Dukkon muli boru, mangoli anak tong tanggurung ni pinahan i tu panaggoan. Sahat tahe tu na marujung halak batak da ikkon tong do pinahan i boanna, nanggo pala sada. Lapatanna rupani, mulai sian na tubu sahat rodi marujung ngolu ni halak hita, sai tong do tu pinahan i laona.\nNi ingot dope najolo, molo nunga bot ari, mulak natua-tua i sian balian, na parjolo disukkun ima ” nungnga mangan babi?”. Bah, ai na umporlu do naeng babi i sian iba?. Dang nanggo disukkun, nunga mangan ho? nunga mangan akka anggim??, alai sukkun-sukkun parjolo ” nungnga mangan babi?. Sukkun-sukkun na mangihut, nunga marlobu manuk?? bibi??. Molo nunga denggan sude, ipe asa disukkun na asing tahe.\nMolo didapot natoras niba dang dope mangan pinahan on, so inama muruk na ai didok do, “babi i do pasikkolahon hamuna dah,…” Bah!! nga gabe abbal, jadi dang natua-tua i hape?. hehehe\nNamarlapan rupani, molo nunga ro surat ni parsikkola sian medan, laho mangido hepeng tu parkuliaan, tor hatop do pinahan i di gadishon. Molo adong pe aka narikkot tu parhepengon, sai tor pinahan i do si dikkang. Met-met dope iba najolo, marumur pitu taon dope alai ganup manogot, andorang so lao sikkola ikkon manggat-gat panganon ni pinahan ido, labbuk dohot akka na asing.\nSaonari, binereng di tipi i, gabe musu na bolon nama pinahan i, e tahe sai na dibahen do.\n“Najolo, so na hea niallang naggo tolor ni manuk, tung mar tolor pe manuk manang bibi i sai tor tu panggadisan do ” ninna amanJamordong huhut di galahi sigaret sampurna na i. ” Alai boi do iba hipas, malo, jala boi mangaratto sahat tu tano jawa on ” ninna muse manguduti huhut di obbushon timus ni sigaretna i\n“Tutu na i amangUda, adong do najolo suhutanku. Ia aui najolo, ditikki met-met dope, marumur pitu taon dope ia ulaonku ima marmahan bibi, dang pola godang ninan hoaln sappulu ekkor do” ninna amanTapar\n“Ra sude do hita naung marumur lobi tolupulu lima taon tu gijjang ta ahappon na porsuk na di huta i, ai diparserahaon on do idaon, laho mangallang jagal manuk pe nisuru dakdanak i dang olo, olo do panguruoi i maradalam mulai sian RT niba sahat tu RT na asin, opat blok perumahan i, holan mangalele-lele dakdanak on mangalehon mangan” ninna amaniAndulpang sian suhi-suhian.\n“Hea ma dang mulak bibi on sian saba i, huroa ibban naung gijjang ari nhutaruhon tu balian gabe tarlabbat ma butong, gabe lalap ma sahat rodi botari, dung diboto bibion botari, dang olo be mulak. Jala ngongon do nasiada ditonga nisaba i, sai hu joi alai dang naggo marsuara” ninna amanjamrodong manguduti suhutanna i.\n“Mulak ma au tu jabu dah, tangis-tangis, bohama marumur pitu taon, anggo pamotoanhu molo nga ro natua-tua i annon, ikkon di denggal ma gotting i dohot lili i, dang disi be bibi bapa, nga mago, nikku” jala toho do na huangan-anganton i.\nPahatop lului, ninna manonggak. Sai tarilu-ilu ma tutu iba mangarjang saba on tu tonga-tonga huhut ma sai marsurak iba sampe dapot do bibi on asa boi mulak tu huta. Diallang hosuk ma inon i, ninna umak niba muse. Tippas!\nSahat ma nihataan tu batuk ni manuk, ai sonari on pe binoto manuk batukon. Anggo na jolo holan na boddilon do sahit ni masuk, ia so i di soro hosuk. Molo saonari manuk na batukon ninna dang boi be allangon. Hape, mulak hita tu pudi songon hatakku nakkinon. So hea hita on mangallang jagal manuk. Dakkea i!!. Ikkon na ro ma tulang sian huta na dao, jala molo nga diarahon tulang on iba mangan, tor morot ma iba manjonoki. Alai tor hatop do inong niba i mandok ” nga sanakkinon mangan i ito, songoni do halakon molor adong akak tutur ” ninna huhutma di bollang. Molo attar jonok, digotil mar gotting nanget jala di husiphon “Paitte annon, pailahon ho” ninna.\nAnggo olat ni na boddilon do manuk, molo holan na oyong dope mardalan manuk i, datung tor seaton i. Ikkon jolo peak pe, mate!. Dungi, jinama ma mohop dope, ala baru mate, dungi disipe iba mangallang manuk. Alai tabereng ma, datung adong hita on na marsahit najolo. Sangajo do niputtarhon pira ni manuk on, dungi nidokma maputtar saddiri, ipe asa hea mangallang tolor. Jala nidok ma muse holan lima do tolor ni bibi i, hape nunga tinabunihon sada asa adong bolgangon annon.\nTutu ma nian i, haru horbo naung mate sadari alani na magulang tu lobbang, datung di tanom i, alai di sahe do di rurua i, dungi dipambagihon tu jolma torop i. Datung manang na marsahit, manang na mahua jolma na mangatton i. Ai holan ari natal dohot tabbaru do masa marbidda, masa maneat manuk, maenat pananggai lapatanna sahali sataon do mangallang jagal najolo di hitaan.\nNasumalin do hajolmaon saonari, ai dukkon maju pe parbinotoan, maju akka teknologi gabe godang ma marroan sahit, marroan akka namasa. Sai na dibaen do!\nPos ini dipublikasikan di HATA SO PISIK dan tag Flu Babi, flu horbo, kombur, lobbu, TORSA. Tandai permalink.\nOne thought on “Sai na di baen do….”\nEffendi Pandiangan Sianpudan\n25 April, 2012 pukul 1:38 am\t Balas\ningot lae nai jabu an


Serial Kearifan Batak (1): Save The Best for Last – Batak Indonesia\n2019-04-22 2020-10-06 Redaksi BatakIndonesia.com\nJAKARTA, BatakIndonesia.com — Ra, torop do hita na hea umbegesa ende na uli on. Torop muse do ra hita na somal mangendehonsa jala tau sude hatahatana i. Save the Best for Last. Ende on digurithon Phil Galdston, Wendy Waldman, dohot Jon Lind di taon 1989, jala diendehon Vanessa Williams taon 1992 marhite album The Comfort Zone.\nMansai tarbarita do antong album on. Disi diharuarhon album on di taon 1992, ende on manigor diojakhon di tirket paopathon di Billboard Top 100 lagu soul di Amerika. Alani i ma, ende on didok ma songon apulapul di si Vanessa Williams di na sumurut ibana sian parlumbaan Miss America (Miss America resignation scandal).\nSave the Best for Last, i ma ballada taringot tu sahalak anakboru na bajar na sinta mallabab tu sahalak dolidoli. Nunga pola martaontaon si doli i sai manggohi pikiranna, andorang so, ujungna, si doli i mamuhai mamungka mardongan dohot anakboru i, di na so panagamanna.\nOn ma deba ponggol parpudi ni ende i:\nDi sada tingki di manogot ni ari, hira pukul 7.30 WIB (13/05/2016), tongon di pardalanan tu parkarejoan, tarbege au ende on marhite radio di motor. Manigor huingot ma muse hata ni sahalak pandita sangga mangalehon panorangion nasida di ulaon Seminar Sehari “Revitalisasi Fungsi Keluarga Kristen” di HKBP Porsea Kota, na marpardomuan tu Ulaon Taon Keluarga HKBP 2016. Didok amang i hirahira songon on: “Ompunta najolo i, nunga malo manajemen moderen. Tarida do i sian cara nasida mangalompa dengke (ihan mas, jahir, pora-pora, asaasa, simanjo, siopat, haruting, sibahut, dohot na asing). Molo mangalompa dengke angka ompunta na jolo, sai jumolo do dilapik hudon i dohot angka ragam ni uramuram, isara ni mobi, sotul, baoang rabba, manang bulung ni gadong hau. Di ginjangna i ma dipatitir angka dengke i. Dungkonni, dilakkopi ma muse dengke i dohot uramuram songon sinangkin. Dilompa ma dengke i angonangon. Marsaor ma antong tonggi ni dengke i dohot angur ni angka uramuram i. Diasomi ma muse dohot unte jungga. Bah, tos ma daina. Holan manganggo angurna i pe ndang binerengbe simatua na tongon mamolus di joloniba.”*)\nLaho mangan ma. Jumolo do antong uramuramna i panganon, ai di toru dope dengke i. Olo do dua tu tolu ari i asa suda. Anggo di roha, ari paopathon ma mangan dengke. Hape, ala naung ngalingali lompan i, dipalas ma muse, huhut dipahusor lompalompaan i. Saonari, marhusor ma dengke i tu toru jala uramuram na di toru i tu ginjang. Tong, mangan uramuram ma ari paopathon sahat tu ari paonomhon. Dung pe di ari papituhon, jumpang ma tingkina manganhon dengke i, na tumabo i. On ma na nidokna: Save the best for last!\nHombar tu son, huingot ma muse uju i tingki di huta sangga mangan. Sai rap mangan do hami antong, lumobi di parmanganon borngin. Dibagi natuatua i ma tu hami gulamo na tinutung i sadabe. Paniopna adong aturan. Sai tangan hambirang do maniop gulamo (gabbas) i, jala uluna i di ginjang.\nBoasa ingkon songon i aturanna? Adong dua lapatanna. Na parjolo, molo tiniop gulamo i di tangan hambirang, gotilon ma i otihotik atuk ni indahan i. Molo dipeakhon do gulamo i di atas panganan i, ndang tarbahen manggotil i otihotik. Alani i, boi do dang suda dope indahan, hape atukna nunga suda (Aturan na asing mandok: “Boi do tambu anggo indahan, alai lompan, ndang!). Na paduahon, ingkon jumolo do uluna i panganon, dung i pe sibuk (tongatonga dohot ihur) ni gulamo i. Sada nari Save the best for last.\nAngka dongan, tudos tusi do ra nang parngoluon on. Asa tahan uji, asa sabam, asa hemat, asa sari tu ari marsogot, ingkon do hita tagam di angka ragam ni parungkilon. Mamorsan silang, mian di tonga-tonga ni antuasu, manuhuk auga, dohot ragam ni angka hamaolon na asing tudos do i tu Save the best for last. Happy ending, didok angka parhata sileban.\n*)Digandai hombar tu haporluan\nBACA: Natal dalam Sebungkus Ombusombus\nPenulis lagu: Phil Galdston / Jon Lind / Wendy Waldman-Parker\nLirik Save The Best For Last © Universal Music Publishing Group, Kobalt Music Publishing Ltd., Round Hill Music Big Loud Songs\nThis Month : 16986\nTotal Users : 325821\nTotal views : 1114248